AN COIMISIÚN EORPACH An Bhruiséil,21.4.2021 COM(2021) 206 final 2021/0106(COD) Togra le haghaidh RIALACHÁN Ó PHARLAIMINT NA hEORPA AGUS ÓN gCOMHAIRLE LENA LEAGTAR SÍOS RIALACHA COMHCHUIBHITHE MAIDIR LEIS AN INTLEACHT SHAORGA (GNÍOMH UM AN INTLEACHT SHAORGA) AGUS LENA LEASAÍTEAR GNÍOMHARTHA ÁIRITHE REACHTACHA DE CHUID AN AONTAIS {SEC(2021) 167 final} - {SWD(2021) 84 final} - {SWD(2021) 85 final}



MEABHRÁN MÍNIÚCHÁIN 1.COMHTHÉACS AN TOGRA 1.1.Forais agus cuspóirí an togra Gabhann an meabhrán míniúcháin seo leis an togra le haghaidh Rialachán lena leagtar síos rialacha comhchuibhithe maidir leis an intleacht shaorga (Gníomh um an Intleacht Shaorga). Grúpa teicneolaíochtaí atá san Intleacht Shaorga (IS) atá ag athrú go tapa agus lena bhféadfaí réimse leathan tairbhí eacnamaíocha agus sochaíocha a chur ar fáil sa raon iomlán earnálacha agus gníomhaíochtaí sóisialta trí chéile. Trí fheabhas a chur ar an tuar, oibríochtaí optamúcháin agus leithdháileadh acmhainní, agus soláthar seirbhísí a phearsanú, le húsáid na hintleachta saorga, féadfar tacú le torthaí atá chun tairbhe na sochaí agus an chomhshaoil agus féadfar príomhbhuntáistí iomaíocha a sholáthar do chuideachtaí agus don gheilleagar Eorpach. Tá gá leis na gníomhaíochtaí sin go háirithe in earnálacha ard-tionchair, lena n‑áirítear athrú aeráide, sláinte agus comhshaol, an earnáil phoiblí, airgeadas, soghluaisteacht, gnóthaí baile agus talmhaíocht. Na heilimintí agus teicnící céanna arb iad is cúis le tairbhí socheacnamaíocha na hintleachta saorga, d’fhéadfadh siad freisin, áfach, rioscaí nua nó iarmhairtí diúltacha a thabhairt chun cinn le haghaidh daoine aonair nó le haghaidh na sochaí. I bhfianaise luas an athraithe teicneolaíochta agus na ndúshlán a d’fhéadfadh a bheith ann, is de thiomantas an Aontais Eorpaigh gach iarracht a dhéanamh cur chuige cothrom a bhaint amach. Is é leas an Aontais ceannaireacht theicneolaíoch an Aontais Eorpaigh a chosaint agus a áirithiú gur féidir le muintir na hEorpa tairbhiú de theicneolaíochtaí nua a fhorbraítear agus a fheidhmíonn de réir luachanna, chearta agus phrionsabail an Aontais. Leis an togra seo, comhlíontar gealltanas polaitiúil an Uachtaráin von der Leyen, a d’fhógair ina treoirlínte polaitiúla maidir le Coimisiún 2019-2024 ‘I dtreo Aontas a fhéachann le níos mó a bhaint amach’, go gcuirfeadh an Coimisiún reachtaíocht ar aghaidh i ndáil le cur chuige comhordaithe Eorpach maidir leis na himpleachtaí daonna agus eiticiúla a ghabhann leis an intleacht shaorga. Tar éis an fhógra sin, an 19 Feabhra 2020 d’fhoilsigh an Coimisiún an Páipéar Bán maidir leis an Intleacht Shaorga – Cur chuige Eorpach i leith an bhairr feabhais agus na hiontaoibhe. Leis an bPáipéar Bán, leagtar amach roghanna beartais i dtaca leis an dá chuspóir a bhaint amach, is iad sin glacadh na hintleachta saorga a chur chun cinn agus aghaidh a thabhairt ar na rioscaí a bhaineann le húsáidí áirithe na teicneolaíochta sin. Is é is aidhm don togra seo an dara cuspóir a chur chun feidhme maidir le héiceachóras muiníne a fhorbairt trí chreat dlíthiúil a mholadh le haghaidh intleacht shaorga iontaofa. Tá an togra bunaithe ar luachanna an Aontais Eorpaigh agus ar chearta bunúsacha agus is é aidhm dó muinín a thabhairt do dhaoine agus d’úsáideoirí eile glacadh le réitigh atá bunaithe ar an intleacht shaorga, agus ag an am céanna gnólachtaí a spreagadh iad a fhorbairt. Ba cheart don intleacht shaorga a bheith ina huirlis do dhaoine agus maitheas a dhéanamh sa tsochaí agus é mar aidhm dheiridh léi dea-bhail an duine a fheabhsú. Dá bhrí sin, ba cheart rialacha maidir leis an intleacht shaorga atá ar fáil ar mhargadh an Aontais nó a dhéanann difear do dhaoine san Aontas a bheith duinelárnach, ionas go mbeidh muinín ag daoine go n‑úsáidtear an teicneolaíocht ar bhealach sábháilte agus i gcomhréir leis an dlí, lena n‑áirítear urramú na gcearta bunúsacha. Tar éis fhoilsiú an Pháipéir Bháin, sheol an Coimisiún comhairliúchán le raon leathan páirtithe leasmhara, a raibh suim mhór ag líon ard páirtithe leasmhara ann a thacaigh le hidirghníomhú rialála chun aghaidh a thabhairt ar na dúshláin agus an imní a ardaítear leis an méadú atá ag teacht ar úsáid intleachta saorga. Is freagairt an togra seo freisin ar iarrataí sainráite ó Pharlaimint na hEorpa (PE) agus ón gComhairle Eorpach, lenar iarradh arís agus arís ar ghníomhaíocht reachtach chun margadh inmheánach dea-fheidhmithe a áirithiú le haghaidh córais intleachta saorga (‘Córais IS’) ina dtugtar aghaidh ar thairbhí agus rioscaí intleachta saorga go leormhaith ar leibhéal an Aontais. Tacaíonn sé le cuspóir an Aontais a bheith ina cheannródaí domhanda i bhforbairt na hintleachta saorga sláine iontaofa eiticiúla, mar a shonraigh an Chomhairle Eorpach, agus áirithítear leis go ndéantar prionsabail eiticiúla a chosaint, arna iarraidh sin go sonrach ag Parlaimint na hEorpa. In 2017 d’iarr an Chomhairle Eorpach ‘aghaidh a thabhairt ar threochtaí atá ag teacht chun cinn mar shaincheist phráinneach’ lena n‑áirítear saincheisteanna amhail an intleacht shaorga ..., agus ag an am céanna ardleibhéal cosanta sonraí, cearta digiteacha agus caighdeáin eiticiúla a áirithiú’. I gConclúidí 2019 ón gComhairle maidir le Plean Comhordaithe um fhorbairt agus úsáid na hintleachta saorga arna ndéanamh san Eoraip., leag sí béim bhreise ar a thábhachtaí atá sé a áirithiú go ndéantar cearta na saoránach Eorpach a urramú go hiomlán agus d’iarr sí athbhreithniú ar an reachtaíocht ábhartha atá ann cheana chun í a oiriúnú le haghaidh na ndeiseanna agus na ndúshlán nua a ardaítear leis an intleacht shaorga. D’iarr an Chomhairle Eorpach freisin go ndéanfaí cinneadh soiléir maidir leis na feidhmchláir ar cheart a aicmiú mar fheidhmchláir ardriosca. Sna Conclúidí is déanaí ón 21 Deireadh Fómhair 2020 iarradh freisin go dtabharfaí aghaidh ar dhoiléireacht, castacht, claontacht, leibhéal áirithe neamh-intuarthachta agus iompraíocht pháirt-uathrialaitheach córas intleachta saorga áirithe, chun comhoiriúnacht na gcóras leis na cearta bunúsacha a áirithiú agus chun gur féidir rialacha dlíthiúla a fhorfheidhmiú. Tá méid mór oibre déanta ag Parlaimint na hEorpa freisin i réimse na hintleachta saorga. I mí Dheireadh Fómhair 2020 ghlac sí roinnt rún a bhaineann leis an intleacht shaorga, lena n‑áirítear maidir le heitic, dliteanas agus cóipcheart. Agus ina dhiaidh sin in 2021 roinnt rún maidir leis an intleacht shaorga in ábhair choiriúla agus san oideachas agus sa chultúr agus san earnáil chlosamhairc. Sa Rún ó Pharlaimint na hEorpa maidir le Creat na nGnéithe Eiticiúla den Intleacht Shaorga, den Róbataic agus de Theicneolaíochtaí gaolmhara, moltar go sonrach don Choimisiún gníomhaíocht reachtach a bheartú chun leas a bhaint as deiseanna agus tairbhí na hintleachta saorga, ach cosaint na bprionsabal eiticiúil a áirithiú freisin. Áirítear sa rún, téacs an togra reachtach le haghaidh rialachán maidir le prionsabail eiticiúla chun an intleacht shaorga, róbataic agus teicneolaíochtaí gaolmhara a fhorbairt, a chur in úsáid agus úsáid. I gcomhréir le gealltanas polaitiúil an Uachtaráin von der Leyen a rinne sí ina Treoirlínte Polaitiúla a mhéid a bhaineann le rúin arna nglacadh ag Parlaimint na hEorpa faoi Airteagal 225 de CFAE, cuirtear san áireamh leis an togra seo an rún thuasluaite ó Pharlaimint na hEorpa agus urraim iomlán á tabhairt do phrionsabal na comhréireachta, prionsabal na coimhdeachta, agus don phrionsabal maidir le reachtóireacht níos fearr. Sa chomhthéacs polaitiúil sin, cuireann an Coimisiún ar aghaidh an creat rialála atá beartaithe maidir leis an Intleacht Shaorga ag a bhfuil na cuspóirí sonracha seo a leanas: ·a áirithiú go mbeidh na córais intleachta saorga a chuirtear ar mhargadh an Aontais sábháilte agus go n‑urramaítear an dlí atá ann cheana maidir le cearta bunúsacha agus luachanna an Aontais; ·deimhneacht dhlíthiúil a áirithiú chun infheistiú agus nuálaíocht in intleacht shaorga a éascú; ·rialachas agus forfheidhmiú éifeachtach an dlí a fheabhsú maidir le cearta bunúsacha agus ceanglais sábháilteachta is infheidhme ar chórais intleachta saorga; ·forbairt margaidh aonair a éascú le haghaidh feidhmchláir intleachta saorga dhleathacha shábháilte iontaofa agus ilroinnt sa mhargadh a sheachaint. Chun na cuspóirí sin a bhaint amach, cuirtear i láthair sa togra seo cur chuige cothrománach rialála cothrom agus comhréireach maidir leis an intleacht shaorga atá teoranta do na híoscheanglais is gá chun aghaidh a thabhairt ar na rioscaí agus fadhbanna a bhaineann leis an intleacht shaorga, gan srian ná bac míchuí a chur ar an bhforbairt theicneolaíoch nó gan an costas a bhaineann le réitigh intleachta saorga a chur ar an margadh a mhéadú go díréireach. Sa togra socraítear creat dlíthiúil stóinseach solúbtha. Ar thaobh amháin, tá sé cuimsitheach agus stóinseach don todhchaí maidir lena roghanna bunúsacha rialála, lena n‑áirítear na ceanglais bunaithe ar phrionsabail ar cheart do chórais intleachta saorga a chomhlíonadh. Ar an taobh eile, cuirtear i bhfeidhm leis córas comhréireach rialála atá dírithe ar chur chuige dea-shainithe rialála rioscabhunaithe nach gcruthaíonn srianta neamhriachtanacha maidir le trádáil, sa chaoi go ndéantar idirghabháil dhlíthiúil a shaincheapadh le haghaidh na gcásanna coincréiteacha sin lena bhfuil cúis imní chuí nó lena bhféadfaí a bheith ag súil le réasún leis an gcúis imní go luath amach anseo. Ag an am céanna, áirítear sásraí solúbtha sa chreat dlíthiúil lenar féidir é a oiriúnú go dinimiciúil de réir mar a thiocfaidh forbairt ar an teicneolaíocht agus de réir mar a thiocfaidh cásanna imníocha nua chun cinn. Socraítear leis an togra rialacha comhchuibhithe maidir le córais intleachta saorga a fhorbairt, a chur ar an margadh nó a úsáid san Aontas i gcomhréir le cur chuige rioscabhunaithe comhréireach. Beartaítear leis sainmhíniú aonair atá stóinseach don todhchaí le haghaidh na hintleachta saorga. Tá toirmeasc ar chleachtais intleachta saorga áirithe a mbaineann díobháil ar leith leo ós rud é go sáraíonn siad luachanna an Aontais, agus tá srianta agus coimircí sonracha beartaithe i ndáil le húsáidí áirithe cianchóras sainaitheanta bithmhéadraí ‘fíor-ama’ chun críoch fhorfheidhmiú an dlí. Leagtar síos leis an togra modheolaíocht riosca dhaingean chun córais intleachta saorga ‘ardriosca’ a shainmhíniú, ar córais iad a mbaineann rioscaí suntasacha leo don tsláinte agus don tsábháilteacht nó do chearta bunúsacha daoine. Beidh ar na córais intleachta saorga sin tacar ceanglas sainordaitheach cothrománach maidir le hintleacht shaorga iontaofa a chomhlíonadh agus nósanna imeachta um measúnú comhréireachta a leanúint sula gcuirfear na córais sin ar mhargadh an Aontais. Cuirtear oibleagáidí intuartha comhréireacha soiléire ar sholáthraithe agus úsáideoirí na gcóras sin freisin chun sábháilteacht a áirithiú agus chun urramú a thabhairt do reachtaíocht atá ann cheana lena gcosnaítear cearta bunúsacha ar feadh shaolré iomlán na gcóras intleachta saorga. Le haghaidh roinnt córais intleachta saorga sonracha, níl beartaithe ach oibleagáidí trédhearcachta íosta, go háirithe i gcásanna ina n‑úsáidtear ríomhróbait chomhrá agus ‘domhainbhrionnuithe’. Déanfar na rialacha atá beartaithe a fhorfheidhmiú trí chóras rialachais ar leibhéal na mBallstát, trí chur le struchtúir atá ann cheana, agus sásra comhair ar leibhéal an Aontais trí Bhord Eorpach um Intleacht Shaorga a bhunú. Tá bearta breise beartaithe freisin chun tacú leis an nuálaíocht, go háirithe trí bhoscaí gainimh rialála intleachta saorga agus bearta eile chun an t‑ualach riaracháin a laghdú agus chun tacú le Fiontair Bheaga agus Mheánmhéide (‘FBManna’) agus gnólachtaí nuathionscanta. 1.2.Comhsheasmhacht le forálacha beartais atá sa réimse beartais cheana I bhfianaise nádúr an togra a bheith de chineál cothrománach, tá ceanglas ann a bheith i gcomhréir go hiomlán le reachtaíocht an Aontais atá ann cheana, reachtaíocht is infheidhme maidir le hearnálacha ina n‑úsáidtear córais intleachta saorga ardriosca nó inar dócha go mbeidh siad in úsáid go luath.

Áirithítear comhsheasmhacht leis an gCairt um Chearta Bunúsacha an Aontais Eorpaigh agus le reachtaíocht thánaisteach an Aontais atá ann cheana maidir le cosaint sonraí, cosaint tomhaltóirí, neamh-idirdhealú agus comhionannas inscne. Comhlánaíonn an togra an Rialachán Ginearálta maidir le Cosaint Sonraí (Rialachán (AE) 2016/679) agus an Treoir maidir le Forfheidhmiú an Dlí (Treoir (AE) 2016/680) agus tá sé gan dochar dóibh, le tacar rialacha comhchuibhithe is infheidhme maidir le dearadh, forbairt agus úsáid córas intleachta saorga ardriosca áirithe agus srianta i dtaca le húsáidí áirithe cianchóras sainaitheanta bithmhéadraí. Thairis sin, comhlánaíonn an togra dlí an Aontais atá ann cheana maidir le neamh-idirdhealú le ceanglais shonracha a bhfuil sé d’aidhm acu an riosca maidir le hidirdhealú algartamach a íoslaghdú, go háirithe i ndáil le dearadh agus cáilíocht na dtacar sonraí a úsáidtear chun córais intleachta saorga a fhorbairt agus comhlánaithe le hoibleagáidí maidir le tástáil, bainistiú riosca, doiciméadacht agus formhaoirseacht dhaonna ar feadh shaolré na gcóras intleachta saorga. Tá an togra gan dochar do chur i bhfeidhm dhlí iomaíochta an Aontais. A mhéid a bhaineann le córais intleachta saorga ardriosca is comhpháirteanna sábháilteachta táirgí iad, déanfar an togra seo a chomhtháthú sa reachtaíocht sábháilteachta earnála atá ann cheana chun comhsheasmhacht a áirithiú, dúbláil a sheachaint agus ualaigh bhreise a íoslaghdú. Go sonrach, a mhéid a bhaineann le córais intleachta saorga ardriosca a bhaineann le táirgí a chumhdaítear le reachtaíocht an Chreata Reachtaigh Nua (NLF) (e.g. innealra, feistí leighis, bréagáin), seiceálfar na ceanglais le haghaidh córais intleachta saorga a leagtar amach sa togra seo mar chuid de na nósanna imeachta um measúnú comhréireachta atá ann cheana faoi reachtaíocht ábhartha an Chreata Reachtaigh Nua. Maidir le hidirghníomhú na gceanglas, cé gur cheart na rioscaí sábháilteachta a bhaineann go sonrach le córais intleachta saorga a bheith cumhdaithe le ceanglais an togra seo, tá sé d’aidhm ag reachtaíocht an Chreata Reachtaigh Nua sábháilteacht fhoriomlán an táirge deiridh a áirithiú agus dá bhrí sin d’fhéadfadh sé go mbeadh ceanglais shonracha inti maidir le córas intleachta saorga a chomhtháthú go sábháilte sa táirge deiridh. Léirítear an cur chuige sin go hiomlán sa togra le haghaidh Rialachán maidir le hInnealra arna ghlacadh ar an lá céanna leis an togra seo. A mhéid a bhaineann le córais intleachta saorga ardriosca a bhaineann le táirgí a chumhdaítear le reachtaíocht an tSeanchuir Chuige (e.g. eitlíocht, gluaisteáin), ní bheadh feidhm dhíreach ag an togra seo orthu. Maidir leis na ceanglais fhíor-riachtanacha ex ante le haghaidh córais intleachta saorga ardriosca a leagtar amach sa togra seo, áfach, ní mór iad a chur san áireamh agus reachtaíocht ábhartha cur chun feidhme nó tarmligthe á glacadh faoi na gníomhartha sin. A mhéid a bhaineann le córais intleachta saorga a sholáthraíonn nó a úsáideann institiúidí creidmheasa, ba cheart na húdaráis atá freagrach as maoirseacht reachtaíocht sheirbhísí airgeadais an Aontais a ainmniú mar údaráis inniúla maidir leis na ceanglais sa togra seo a mhaoirsiú chun forfheidhmiú comhleanúnach na n‑oibleagáidí faoin togra seo agus faoi reachtaíocht sheirbhísí airgeadais an Aontais a áirithiú i gcás ina rialaítear córais intleachta saorga go hintuigthe go méid áirithe i ndáil le córas rialachais inmheánach na n‑institiúidí creidmheasa. Chun comhsheasmhacht a fheabhsú a thuilleadh, déantar an nós imeachta um measúnú comhréireachta agus cuid d’oibleagáidí nós imeachta na soláthraithe a chomhtháthú sna nósanna imeachta faoi Threoir 2013/36/AE maidir le rochtain ar ghníomhaíocht institiúidí creidmheasa agus ar an maoirseacht stuamachta. Tá an togra seo comhsheasmhach freisin le reachtaíocht an Aontais is infheidhme maidir le seirbhísí, lena n‑áirítear maidir le seirbhísí idirghabhálacha a rialaítear le Treoir 2000/31/CE maidir le tráchtáil leictreonach agus leis an togra is déanaí ón gCoimisiún maidir leis an Ionstraim um Sheirbhísí Digiteacha (DSA). I ndáil le córais intleachta saorga is comhpháirteanna córas mhórscála TF iad sa Limistéar Saoirse, Slándála agus Ceartais a bhainistítear le Gníomhaireacht an Aontais Eorpaigh chun Bainistiú Oibríochtúil a dhéanamh ar Chórais Mhórscála TF (eu-LISA), ní bheidh feidhm ag an togra maidir leis na córais intleachta saorga sin a cuireadh ar an margadh nó a cuireadh i mbun seirbhíse roimh atá bliain amháin caite ó dháta chur i bhfeidhm an Rialacháin seo, ach amháin má dhéantar athrú suntasach ar dhearadh an chórais intleachta saorga nó na gcóras intleachta saorga lena mbaineann nó don chríoch atá beartaithe dó nó dóibh de thoradh na ngníomhartha dlí sin a leasú nó a ionadú. 1.3.Comhsheasmhacht le beartais eile de chuid an Aontais Is cuid é an togra de phacáiste leathan cuimsitheach beart lena dtugtar aghaidh ar fhadhbanna a bhaineann le forbairt agus úsáid na hintleachta saorga, mar a scrúdaíodh sa Pháipéar Bán maidir leis an Intleacht Shaorga. Dá bhrí sin, áirithítear comhsheasmhacht agus comhlántacht le tionscnaimh eile an Choimisiúin atá ar bun nó atá beartaithe a bhfuil sé d’aidhm acu aghaidh a thabhairt ar na fadhbanna sin, lena n‑áirítear athbhreithniú ar reachtaíocht earnála táirgí (e.g. an Treoir maidir le hInnealra, an Treoir maidir le Sábháilteacht Ghinearálta Táirgí) agus tionscnaimh lena dtugtar aghaidh ar shaincheisteanna dliteanais a bhaineann le teicneolaíochtaí nua, lena n‑áirítear córais intleachta saorga. Leis na tionscnaimh sin, cuirfear leis an togra seo agus comhlánófar é chun soiléireacht dhlíthiúil a thabhairt agus chun forbairt éiceachórais mhuiníne maidir leis an intleacht shaorga san Eoraip a chothú. Tá an togra comhleanúnach freisin le straitéis fhoriomlán dhigiteach an Choimisiúin maidir leis an rannchuidiú a dhéantar chun teicneolaíocht a oibríonn do dhaoine a chur chun cinn, rud atá ar cheann de thrí phríomhcholún an treoshuímh bheartais agus na gcuspóirí a fógraíodh sa Teachtaireacht dar teideal ‘Todhchaí dhigiteach na hEorpa a mhúnlú’. Leagtar síos creat comhleanúnach éifeachtach comhréireach chun a áirithiú go bhforbraítear an intleacht shaorga ar bhealaí a n‑urramóidh cearta na ndaoine agus ar bhealaí a fhágfaidh go mbeidh muinín ag daoine aisti, chun an Eoraip a chur in oiriúint don aois dhigiteach agus na 10 mbliana atá romhainn a thiontú ina nDeacáid Dhigiteach. Thairis sin, tá dlúthbhaint ag cur chun cinn na nuálaíochta atá dírithe ar an intleacht shaorga leis an nGníomh um Rialachas Sonraí, an Treoir maidir le Sonraí Oscailte agus tionscnaimh eile faoi Straitéis an Aontais Eorpaigh maidir le sonraí, faoina mbunófar sásraí agus seirbhísí iontaofa i ndáil le sonraí a athúsáid, a chomhroinnt agus a chomhthiomsú, rud atá fíor-riachtanach chun samhlacha intleachta saorga a fhorbairt atá bunaithe ar shonraí agus atá ar ardcháilíocht. Leis an togra freisin neartaítear ról an Aontais go mór maidir le cuidiú le múnlú norm agus caighdeán domhanda agus chun intleacht shaorga iontaofa a chur chun cinn atá i gcomhréir le luachanna agus leasanna an Aontais. Tugann sé bunús cumhachtach don Aontas chun gníomhú níos mó lena pháirtithe seachtracha, lena n‑áirítear tríú tíortha, agus ag fóraim idirnáisiúnta maidir le saincheisteanna a bhaineann leis an intleacht shaorga. 2.BUNÚS DLÍ, COIMHDEACHT AGUS COMHRÉIREACHT 2.1.Bunús dlí Is é Airteagal 114 den Chonradh ar Fheidhmiú an Aontais Eorpaigh (CFAE) bunús dlí an togra seo, ar an gcéad dul síos, lena ndéantar foráil maidir le bearta a ghlacadh chun bunú agus feidhmiú an mhargaidh inmheánaigh a áirithiú. Is croíchuid é an togra seo de straitéis an Aontais um an margadh aonair digiteach. Is é príomhchuspóir an togra seo dea-fheidhmiú an mhargaidh inmheánaigh a áirithiú trí rialacha comhchuibhithe a shocrú go háirithe maidir le forbairt, cur ar mhargadh an Aontais agus úsáid táirgí agus seirbhísí a úsáideann teicneolaíochtaí intleachta saorga nó a sholáthraítear mar chórais intleachta saorga neamhspleácha. Tá rialacha náisiúnta á meas ag Ballstáit áirithe cheana féin chun a áirithiú go mbeidh an intleacht shaorga sábháilte agus go bhforbraítear agus go n‑úsáidtear í i gcomhréir le hoibleagáidí i ndáil le cearta bunúsacha. Is dócha go mbeidh dhá phríomhfhadhb mar thoradh ar an méid sin: i) ilroinnt sa mhargadh inmheánach i ndáil le heilimintí fíor-riachtanacha maidir leis na ceanglais go háirithe le haghaidh táirgí agus seirbhísí intleachta saorga, agus le haghaidh mhargaíocht, úsáid, agus dhliteanas na dtáirgí agus seirbhísí sin agus na maoirseachta ag na húdaráis phoiblí, agus (ii) laghdú substaintiúil na deimhneachta dlíthiúil le haghaidh soláthraithe agus úsáideoirí córas intleachta saorga araon maidir leis an gcaoi a gcuirfear na rialacha nua agus na rialacha atá ann cheana i bhfeidhm ar na córais sin san Aontas. I bhfianaise chúrsaíocht leathan na dtáirgí agus seirbhísí thar theorainneacha, féadfaidh teacht ar an réiteach is fearr maidir leis an dá fhadhb sin trí bhíthin reachtaíocht chomhchuibhithe an Aontais Eorpaigh. Go deimhin, sainítear leis an togra ceanglais shainordaitheacha choiteanna is infheidhme maidir le dearadh agus forbairt córas intleachta saorga áirithe sula gcuirfear ar an margadh iad, ceanglais a dhéanfar a shainiú a thuilleadh trí chaighdeáin theicniúla chomhchuibhithe. Leis an togra freisin, tugtar aghaidh ar an gcás tar éis do chóras intleachta saorga a bheith curtha ar an margadh tríd an mbealach a dhéantar na rialuithe ex post a chomhchuibhiú. Ina theannta sin, mar gheall go bhfuil rialacha sonracha áirithe sa togra seo maidir le cosaint daoine aonair i dtaca le próiseáil sonraí pearsanta, eadhon srianta ar úsáid córas intleachta saorga le haghaidh cian-sainaithint bhithmhéadrach ‘fíor-ama’ i spásanna a bhfuil rochtain ag an bpobal orthu chun críoch fhorfheidhmiú an dlí, is iomchuí an rialachán seo a bhunú, a mhéid a bhaineann leis na rialacha sonracha sin, ar Airteagal 16 de CFAE. 2.2.Coimhdeacht (i gcás inniúlacht neamheisiach) Maidir le cineál na hintleachta saorga, a bhraitheann go minic ar thacair sonraí mhóra éagsúla agus a d’fhéadfadh a bheith leabaithe in aon táirge nó seirbhís i saorchúrsaíocht laistigh den Aontas, ciallaíonn sin nach féidir leis na Ballstáit astu féin cuspóirí an togra seo a bhaint amach go héifeachtach. Thairis sin, leis an iomad rialacha náisiúnta atá ag teacht chun cinn faoi láthair a d’fhéadfadh a bheith éagsúil, cuirfear bac ar shaorchúrsaíocht na dtáirgí agus na seirbhísí a bhaineann le córais intleachta saorga ar fud an Aontais agus beidh siad neamhéifeachtach ó thaobh shábháilteacht agus chosaint chearta bunúsacha agus luachanna an Aontais a áirithiú sna Ballstáit éagsúla. Trí aghaidh a thabhairt ar na fadhbanna le cur chuige náisiúnta, ní chruthófar ach éiginnteacht dhlíthiúil agus bacainní, agus cuirfear moill ar ghlacadh na hintleachta saorga ar an margadh. Is fearr is féidir cuspóirí an togra seo a bhaint amach ar leibhéal an Aontais chun ilroinnt an Mhargaidh Aonair i gcreataí náisiúnta a d’fhéadfadh a bheith contrártha a sheachaint, rud a chuirfeadh bac ar shaorchúrsaíocht na n‑earraí agus na seirbhísí ina bhfuil an intleacht shaorga leabaithe. Le creat rialála daingean Eorpach le haghaidh na hintleachta saorga iontaofa, áiritheofar cothrom na Féinne agus cosnófar na daoine uile freisin, agus ag an am céanna neartófar iomaíochas agus bonn tionsclaíoch na hEorpa san intleacht shaorga. Is trí chomhghníomhaíocht ar leibhéal an Aontais amháin gur féidir ceannasacht dhigiteach an Aontais a chosaint agus uirlisí agus cumhachtaí rialála an Aontais a ghiaráil chun rialacha agus caighdeáin dhomhanda a mhúnlú. 2.3.Comhréireacht

Leis an togra cuirtear leis na creataí dlíthiúla atá ann cheana agus tá an togra comhréireach agus riachtanach chun a chuspóirí a bhaint amach, toisc go n‑úsáidtear cur chuige rioscabhunaithe agus nach gcuirtear ualach rialála i bhfeidhm ach amháin i gcás inar dócha go mbeadh ardriosca ag baint leis an gcóras intleachta saorga do chearta bunúsacha agus don tsábháilteacht. Le haghaidh córais intleachta saorga eile neamh-ardriosca, ní chuirtear ach oibleagáidí trédhearcachta an-teoranta i bhfeidhm, mar shampla i dtéarmaí faisnéis a sholáthar chun úsáid córais intleachta saorga a chur in iúl le linn idirghníomhú le daoine. Le haghaidh córais intleachta saorga ardriosca, tá fíorghá leis na ceanglais maidir le sonraí ar ardcháilíocht, doiciméadacht agus inrianaitheacht, trédhearcacht, formhaoirseacht dhaonna, cruinneas agus stóinseacht chun na rioscaí do chearta bunúsacha agus don tsábháilteacht a mhaolú, ar rioscaí iad a bhaineann leis an intleacht shaorga agus nach gcumhdaítear faoi chreataí dlíthiúla eile atá ann cheana. Le caighdeáin chomhchuibhithe agus treoir tacaíochta agus uirlisí um chomhlíonadh, tabharfar cúnamh do sholáthraithe agus d’úsáideoirí i gcomhlíonadh na gceanglas a leagtar síos leis an togra agus laghdófar a gcostais. Tá na costais arna dtabhú ag oibreoirí comhréireach leis na cuspóirí arna mbaint amach agus leis na tairbhí eacnamaíocha agus cáile ar féidir oibreoirí a bheith ag súil leo ón togra seo. 2.4.An rogha ionstraime Is é is bonn cirt rogha an rialacháin mar an ionstraim dlí an gá le cur i bhfeidhm aonfhoirmeach de na rialacha nua, amhail sainmhíniú na hintleachta saorga, an toirmeasc ar chleachtais dhíobhálacha áirithe a chumasaítear leis an intleacht shaorga agus aicmiú córas intleachta saorga áirithe. Le hinfheidhmeacht dhíreach an Rialacháin, i gcomhréir le hAirteagal 288 de CFAE, laghdófar ilroinnt dhlíthiúil agus éascófar forbairt margaidh aonair le haghaidh córais intleachta saorga dhleathacha shábháilte iontaofa. Déanfaidh sé amhlaidh, go háirithe trí thacar comhchuibhithe príomhcheanglas a thabhairt isteach maidir le córais intleachta saorga a aicmítear mar chórais ardriosca agus oibleagáidí do sholáthraithe agus d’úsáideoirí, trí fheabhas a chur ar chosaint na gceart bunúsach agus trí dheimhneacht dhlíthiúil a sholáthar le haghaidh oibreoirí agus tomhaltóirí araon. Ag an am céanna, níl forálacha an Rialacháin ródhírithe agus fágtar spás do leibhéil éagsúla gníomhaíochta ó na Ballstáit maidir le heilimintí nach ndéanann dochar do chuspóirí an tionscnaimh, go háirithe i ndáil le heagrú inmheánach an chórais maidir le faireachas margaidh agus i ndáil le glacadh beart chun an nuálaíocht a chothú. 3.TORTHAÍ AR MHEASTÓIREACHTAÍ EX POST, AR CHOMHAIRLIÚCHÁIN LEIS NA PÁIRTITHE LEASMHARA AGUS AR MHEASÚNUITHE TIONCHAIR 3.1.Comhairliúchán leis na páirtithe leasmhara Is toradh é an togra seo ar chomhairliúchán fhairsing leis na príomhpháirtithe leasmhara uile, inar cuireadh i bhfeidhm prionsabail ghinearálta agus íoschaighdeáin an Choimisiúin maidir le comhairliúcháin le páirtithe leasmhara. Seoladh comhairliúchán poiblí ar líne an 19 Feabhra 2020 mar aon le foilsiú an Pháipéir Bháin maidir leis an Intleacht Shaorga agus bhí sé ar siúl go dtí an 14 Meitheamh 2020. Ba é cuspóir an chomhairliúcháin sin barúlacha agus tuairimí a bhailiú faoin bPáipéar Bán. Dhírigh sé ar na páirtithe leasmhara uile as na hearnálacha poiblí agus príobháideacha, lena n‑áirítear rialtais, údaráis áitiúla, eagraíochtaí tráchtála agus neamhthráchtála, comhpháirtithe sóisialta, saineolaithe, daoine acadúla agus saoránaigh. Tar éis anailís a dhéanamh ar na freagairtí go léir a fuarthas, d’fhoilsigh an Coimisiún achoimre ar an toradh agus ar na freagairtí aonair ar a shuíomh gréasáin. San iomlán, fuarthas 1215 aighneacht, agus as na haighneachtaí sin, tháinig 352 acu ó chuideachtaí nó eagraíochtaí gnó / comhlachais ghnó, 406 acu ó dhaoine aonair (92 % acu ina ndaoine aonair as an Aontas), 152 acu thar ceann institiúidí acadúla / taighde, agus 73 acu as údaráis phoiblí. Rinne 160 freagróir ionadaíocht thar ceann na sochaí sibhialta (ina measc 9 n‑eagraíocht tomhaltóirí, 129 n‑eagraíocht neamhrialtasacha agus 22 cheardchumann), thug 72 fhreagróir aighneacht faoi ‘eile’. As 352 ionadaí gnó agus tionsclaíochta, ba iad cuideachtaí agus ionadaithe gnó 222 acu, ar micrifhiontair, fiontair bheaga agus fiontair mheánmhéide iad 41.5 % acu sin. Comhlachais ghnó a bhí sa chuid eile. Ar an iomlán, tháinig 84 % de fhreagraí gnó agus tionsclaíochta ó AE-27. De réir an tsaghais ceiste, d’úsáid idir 81 agus 598 de fhreagróirí an rogha saorthéacs chun barúlacha a chur isteach. Cuireadh isteach breis is 450 páipéar seasaimh trí shuíomh gréasáin Shuirbhé an Aontais, sa bhreis ar fhreagraí ceistneora (breis is 400) nó mar aighneachtaí ar leith (breis is 50). Ar an iomlán, tá comhaontú ginearálta i measc páirtithe leasmhara maidir leis an ngá atá le gníomhaíocht. Tá formhór mór páirtithe leasmhara d’aon tuairim go bhfuil bearnaí reachtacha ann nó go bhfuil gá le reachtaíocht nua. Tugann roinnt páirtithe leasmhara rabhadh don Choimisiún dúbláil, easaontachtaí oibleagáidí agus ró-rialáil a sheachaint. Bhí roinnt mhaith barúlacha ina cuireadh i dtábhacht a thábhachtaí atá sé creat rialála a bheith i bhfeidhm atá comhréireach agus neodrach ó thaobh na teicneolaíochta de. Ar an iomlán, d’iarr na páirtithe leasmhara sainmhíniú cúng soiléir beacht le haghaidh na hintleachta saorga. Chuir na páirtithe leasmhara i dtábhacht freisin, chomh maith le soiléiriú an téarma intleachta saorga, go bhfuil sé tábhachtach ‘riosca’, ‘ardriosca’, ‘ísealriosca’, ‘cian-sainaithint bhithmhéadrach’ agus ‘díobháil’ a shainmhíniú. Tá formhór na bhfreagróirí go sainráite i bhfabhar an chuir chuige rioscabhunaithe. Maidir le creata rioscabhunaithe a úsáid, measadh é a bheith ina rogha níos fearr ná bratrialáil le haghaidh na gcóras intleachta saorga uile. Ba cheart cineálacha na rioscaí agus na mbagairtí a bhunú ar chur chuige earnáil ar earnáil agus cás ar chás. Ba cheart an tionchar ar chearta agus ar shábháilteacht a chur san áireamh agus na rioscaí á ríomh freisin. D’fhéadfadh boscaí gainimh rialála a bheith an-úsáideach chun an intleacht shaorga a chur chun cinn agus is díol sásaimh iad do pháirtithe leasmhara áirithe, go háirithe do na Comhlachais Ghnó. Ar na freagróirí a thug tuairim uathu maidir leis na samhlacha forfheidhmithe, bhí breis is 50 % acu, as na comhlachais ghnó go háirithe, i bhfabhar comhcheangail d’fhéinmheasúnú riosca ex ante agus forfheidhmiú ex post le haghaidh córais intleachta saorga ardriosca. 3.2.Bailiú agus úsáid saineolais Cuireann an togra seo le 2 bhliain anailíse agus dlúthbhainteacht na bpáirtithe leasmhara, lena n‑áirítear daoine acadúla, gnólachtaí, comhpháirtithe sóisialta, eagraíochtaí neamhrialtasacha, na Ballstáit agus saoránaigh. Cuireadh tús leis an obair ullmhúcháin in 2018 nuair a cuireadh ar bun an Grúpa Ardleibhéil Saineolaithe um an Intleacht Shaorga (HLEG), ar grúpa é a raibh comhdhéanamh cuimsitheach agus leathan aige le 52 shaineolaí aitheanta a raibh de chúram orthu comhairle a thabhairt don Choimisiún maidir le Straitéis an Choimisiúin um an Intleacht Shaorga a chur chun feidhme. I mí Aibreáin 2019 thacaigh an Coimisiún leis na príomhcheanglais a leagtar amach sna treoirlínte eitice le haghaidh Intleacht Shaorga Iontaofa de chuid an Ghrúpa Ardleibhéil Saineolaithe um an Intleacht Shaorga, ar treoirlínte iad a athbhreithníodh chun breis is 500 aighneacht ó pháirtithe leasmhara a chur san áireamh. Léirítear cur chuige coiteann forleathan leis na príomhcheanglais, mar is léir ó iliomad cóid agus prionsabail eiticiúla atá forbartha ag roinnt mhaith eagraíochtaí príobháideacha agus poiblí san Eoraip agus níos faide i gcéin, gur cheart forbairt agus úsáid na hintleachta saorga a threorú le prionsabail áirithe fhíor-riachtanacha atá dírithe ar luach. Leis an Liosta Measúnaithe maidir leis an Intleacht Shaorga Iontaofa (ALTAI) cuireadh na ceanglais sin i bhfeidhm i dtreoirphróiseas le breis is 350 eagraíocht. Thairis sin, bunaíodh an Chomhghuaillíocht um an Intleacht Shaorga mar ardán le haghaidh thart ar 4000 páirtí leasmhara chun impleachtaí teicneolaíocha agus sochaíocha na hintleachta saorga a phlé, arbh é tionól bliantúil maidir leis an Intleacht Shaorga a toradh. Sa Pháipéar Bán maidir leis an Intleacht Shaorga rinneadh an cur chuige cuimsitheach sin a fhorbairt a thuilleadh, rud a spreag barúlacha ó bhreis is 1250 páirtí leasmhara, lena n‑airítear breis is 450 páipéar seasaimh breise. Dá thoradh sin, d’fhoilsigh an Coimisiún Measúnú ar Thionchar Tionscanta, rud a mheall breis is 130 barúil. Eagraíodh ceardlanna agus imeachtaí breise le páirtithe leasmhara agus tacaíonn torthaí na gceardlanna agus na n‑imeachtaí sin leis an anailís sa mheasúnú tionchair agus na roghanna beartais sa togra seo. Soláthraíodh staidéar seachtrach freisin chun cur leis an measúnú tionchair. 3.3.Measúnú tionchair I gcomhréir lena bheartas ‘Rialáil Níos Fearr’, rinne an Coimisiún measúnú tionchair le haghaidh an togra seo arna scrúdú ag Bord um Ghrinnscrúdú Rialála an Choimisiúin. Eagraíodh cruinniú an 16 Nollaig 2020 leis an mBord um Ghrinnscrúdú Rialála, ar lean tuairim neamhfhabhrach é. I ndiaidh athbhreithniú substaintiúil ar an measúnú tionchair chun aghaidh a thabhairt ar na barúlacha agus an measúnú tionchair a bheith curtha isteach arís, d’eisigh an Bord um Ghrinnscrúdú Rialála tuairim dhearfach an 21 Márta 2021. Cuirtear i láthair tuairimí an Bhoird um Ghrinnscrúdú Rialála, na moltaí agus míniú ar an mbealach ar cuireadh iad san áireamh in Iarscríbhinn 1 den mheasúnú tionchair.

Rinne an Coimisiún scrúdú ar roghanna éagsúla beartais chun cuspóir ginearálta an togra a bhaint amach, is é sin chun dea-fheidhmiú an mhargaidh aonair a áirithiú trí na coinníollacha a chruthú le haghaidh fhorbairt agus úsáid na hintleachta saorga iontaofa san Aontas. Rinneadh measúnú ar cheithre rogha beartais ag céimeanna éagsúla idirghabhála rialála: ·Rogha 1: Ionstraim reachtach de chuid an Aontais Eorpaigh lena gcuirtear scéim dheonach lipéadaithe ar bun; ·Rogha 2: cur chuige earnála ‘ad-hoc’; ·Rogha 3: Ionstraim reachtach chothrománach de chuid an Aontais Eorpaigh lena n‑úsáidtear cur chuige rioscabhunaithe comhréireach; ·Rogha 3+: Ionstraim reachtach chothrománach de chuid an Aontais Eorpaigh lena n‑úsáidtear cur chuige rioscabhunaithe comhréireach + cóid iompair le haghaidh córais intleachta saorga neamh-ardriosca; ·Rogha 4: Ionstraim reachtach chothrománach de chuid an Aontais Eorpaigh lena mbunaítear ceanglais shainordaitheacha le haghaidh na gcóras intleachta saorga uile, gan beann ar an riosca a bhaineann leo. De réir mhodheolaíocht bhunaithe an Choimisiúin, rinneadh measúnú ar gach rogha beartais in aghaidh tionchair eacnamaíocha agus shochaíocha, agus béim ar leith ar thionchair maidir leis na cearta bunúsacha. Is é rogha 3+ an rogha thosaíochta, creat rialála le haghaidh córais intleachta saorga ardriosca amháin, agus an fhéidearthacht a bheith ann do na soláthraithe uile córas intleachta saorga neamh-ardriosca chun cód iompair a leanúint. Bainfidh na ceanglais le sonraí, doiciméadacht agus inrianaitheacht, soláthar faisnéise agus trédhearcacht formhaoirseacht dhaonna agus stóinseacht agus cruinneas agus bheadh siad sainordaitheach le haghaidh córais intleachta saorga ardriosca. Maidir le cuideachtaí a thabharfaí cóid iompair isteach le haghaidh córais intleachta saorga eile, dhéanfaidís an méid sin go deonach. Measadh an rogha thosaíochta a bheith oiriúnach chun aghaidh a thabhairt ar chuspóirí an togra seo ar an mbealach is éifeachtaí. Trí thacar gníomhaíochtaí srianta ach éifeachtach a éileamh ar fhorbróirí agus úsáideoirí na hintleachta saorga, leis an rogha thosaíochta, cuirtear srian ar na rioscaí go ndéanfar sárú ar chearta bunúsacha agus ar shábháilteacht daoine agus cothaítear maoirseacht agus forfheidhmiú éifeachtach, trí na ceanglais a dhíriú ar na córais a bhfuil ardriosca ag baint leo i dtaca leis na sáruithe sin agus ar na córais sin amháin. Dá thoradh sin, coinnítear costais chomhlíontachta ar íosleibhéal, agus sa chaoi sin seachnaítear aon mhoill nach bhfuil gá leis ar ghlacadh na gcóras de dheasca praghsanna agus costais chomhlíontachta níos airde. Chun aghaidh a thabhairt ar mhíbhuntáistí a d’fhéadfadh a bheith ann le haghaidh FBManna, cumhdaítear leis an rogha sin forálacha éagsúla chun tacú lena gcomhlíontacht agus chun a gcostais a laghdú, lena n‑áirítear boscaí gainimh rialála a chruthú agus oibleagáid a chur i bhfeidhm maidir le leasanna FBManna a chur san áireamh agus táillí á socrú a bhaineann le measúnú comhréireachta. Leis an rogha thosaíochta, méadófar muinín na ndaoine in intleacht shaorga agus deimhneacht dhlíthiúil le haghaidh cuideachtaí, agus ní bheidh aon ghá do na Ballstáit gníomh aontaobhach a ghlacadh, rud a d’fhéadfadh an margadh aonair a ilroinnt. De thoradh éileamh níos mó mar gheall ar leibhéal iontaoibhe níos airde, níos mó tairiscintí a bheith ar fáil de thairbhe deimhneacht dhlíthiúil, agus easpa constaicí ar ghluaiseacht trasteorann córas intleachta saorga, is dócha go dtiocfaidh borradh faoin margadh aonair le haghaidh na hintleachta saorga. Leanfaidh an tAontas Eorpach d’éiceachóras intleachta saorga atá ag fás go tapa a fhorbairt, is é sin éiceachóras seirbhísí agus táirgí ina leabaítear teicneolaíocht intleachta saorga nó córais intleachta saorga neamhspleácha, rud a chruthóidh uathriail dhigiteach mhéadaithe. Gnólachtaí nó údaráis phoiblí a fhorbraíonn nó a úsáideann feidhmchláir intleachta saorga a mbaineann ardriosca leo maidir leis an tsábháilteacht agus cearta bunúsacha na saoránach, bheadh orthu ceanglais shonracha agus oibleagáidí sonracha a chomhlíonadh. Le comhlíonadh na gceanglas sin thabhófaí costais thart ar EUR 6000 go EUR 7000 le haghaidh soláthar gnáthchórais intleachta saorga ardriosca dar luach EUR 170 000 faoi 2025. Le haghaidh úsáideoirí intleachta saorga, bheadh costas bliantúil i gceist freisin maidir leis an am a chaithfear chun formhaoirseacht dhaonna a áirithiú, i gcás inarb iomchuí, ag brath ar chás na húsáide. Meastar go mbeadh na costais sin thart ar EUR 5000 go EUR 8000 in aghaidh na bliana. D’fhéadfadh costais fíoraithe EUR 3000 go EUR 7500 a bheith i gceist freisin do sholáthraithe intleachta saorga ardriosca. Ní bheadh ach mionoibleagáidí maidir le faisnéis ar ghnólachtaí nó údaráis phoiblí a fhorbraíonn nó a úsáideann feidhmchláir intleachta saorga nach n‑aicmítear mar fheidhmchláir ardriosca. D’fhéadfadh siad a chinneadh, áfach, dul i bpáirt le gnólachtaí agus údaráis eile agus cód iompair a ghlacadh le chéile chun ceanglais oiriúnacha a chomhlíonadh, agus chun a áirithiú go bhfuil a gcórais intleachta saorga iontaofa. I gcás den sórt sin, bheadh na costais chomh hard le costais na gcóras intleachta saorga ardriosca ar a mhéad, ach is dócha go mbeadh siad níos ísle. Maidir le tionchair na roghanna beartais ar chatagóirí éagsúla páirtithe leasmhara (oibreoirí eacnamaíocha / gnólachtaí; comhlachtaí um measúnú comhréireachta, comhlachtaí um chaighdeánú agus comhlachtaí poiblí eile; daoine aonair/saoránaigh; taighdeoirí), mínítear an méid sin go mion in Iarscríbhinn 3 a ghabhann leis an Measúnú Tionchair a thacaíonn leis an togra seo. 3.4.Oiriúnacht rialála agus simpliú Leagtar síos leis an togra seo oibleagáidí a bheidh feidhm acu maidir le soláthraithe agus úsáideoirí córas intleachta saorga ardriosca. Cruthófar deimhneacht dhlíthiúil le haghaidh soláthraithe a fhorbraíonn agus a chuireann na córais sin ar mhargadh an Aontais agus áireofar nach dtiocfaidh aon chonstaic chun cinn maidir le soláthar trasteorann seirbhísí agus táirgí a bhaineann leis an intleacht shaorga. Le haghaidh cuideachtaí a úsáideann an intleacht shaorga, cuirfear muinín chun cinn i measc a gcustaiméirí. Le haghaidh córais riaracháin phoiblí náisiúnta, cuirfear muinín an phobail chun cinn maidir le húsáid na hintleachta saorga agus neartófar sásraí forfheidhmithe (trí shásra Eorpach um chomhordúchán a thabhairt isteach, cumais iomchuí a sholáthar, agus iniúchtaí córas intleachta saorga a éascú le ceanglais nua maidir le doiciméadacht, inrianaitheacht agus trédhearcacht). Thairis sin, leis an gcreat beartófar bearta sonracha a thacóidh leis an nuálaíocht, lena n‑áirítear boscaí gainimh rialála agus bearta sonracha a thacóidh le húsáideoirí agus soláthraithe córas intleachta saorga ardriosca ar mhionscála chun na rialacha nua a chomhlíonadh. Tá sé mar chuspóir sonrach ag an togra iomaíochas agus bonn tionsclaíoch na hEorpa san intleacht shaorga a neartú. Áirithítear comhsheasmhacht iomlán le reachtaíocht earnála an Aontais atá ann cheana, reachtaíocht is infheidhme maidir le córais intleachta saorga (e.g. i ndáil le táirgí agus seirbhísí) lena dtabharfar soiléireacht bhreise agus lena ndéanfar forfheidhmiú na rialacha nua a shimpliú. 3.5.Cearta bunúsacha Le húsáid na hintleachta saorga agus na saintréithe sonracha a bhaineann léi (e.g. doiléireacht, castacht, spleáchas ar shonraí, iompraíocht uathrialaitheach) d’fhéadfadh sé go ndéanfaí dochar do roinnt cearta bunúsacha a chumhdaítear sa Chairt um Chearta Bunúsacha an Aontais Eorpaigh (‘An Chairt’). Féachann an togra seo le hardleibhéal cosanta a áirithiú do na cearta bunúsacha sin agus tá sé d’aidhm aige aghaidh a thabhairt ar fhoinsí éagsúla rioscaí trí bhíthin cur chuige rioscabhunaithe atá sainithe go soiléir. Le tacar ceanglas le haghaidh na hintleachta saorga iontaofa agus oibleagáidí comhréireacha maidir le rannpháirtithe uile luachshlabhra, déanfaidh an togra seo cosaint na gcearta a chosnaítear leis an gCairt a fheabhsú agus a chur chun cinn: an ceart chun dínite daonna (Airteagal 1), an ceart maidir le meas ar an saol príobháideach agus ar shaol an teaghlaigh (Airteagail 7 agus 8), an ceart chun neamh-idirdhealú (Airteagal 21) agus an ceart chun comhionannais idir mná agus fir (Airteagal 23). Tá sé d’aidhm ag an togra éifeacht athchomhairleach a chosc maidir leis an gceart chun tuairimí a nochtadh (Airteagal 11) agus an ceart chun saoirse comhthionóil (Airteagal 12 ), agus cosaint a áirithiú maidir leis an gceart chun leighis éifeachtaigh agus chun trialach córa, an ceart chun toimhde na neamhchiontachta agus ceart na cosanta (Airteagail 47 agus 48), chomh maith le prionsabal ginearálta an dea-riaracháin. Thairis sin, de réir mar is infheidhme i réimsí áirithe, déanfaidh an togra difear dearfach do chearta roinnt grúpaí speisialta, amhail cearta oibrithe chun dálaí oibre cothroma agus córa (Airteagal 31), an ceart chun ardleibhéal cosanta do thomhaltóirí (Airteagal 28), cearta an linbh (Airteagal 24) agus lánpháirtiú daoine atá faoi mhíchumas (Airteagal 26). Tá an ceart chun ardleibhéil cosanta don chomhshaol agus feabhais maidir le mianach an chomhshaoil (Airteagal 37) ábhartha freisin, lena n‑áirítear i ndáil le sláinte agus sábháilteacht daoine. Leis na hoibleagáidí maidir le tástáil ex ante, bainistiú riosca agus formhaoirseacht dhaonna, éascófar urramú cearta bunúsacha eile trí na rioscaí a íoslaghdú a bhaineann le cinntí earráideacha nó claonta a dhéantar le cúnamh intleachta saorga i réimsí criticiúla amhail oideachas agus oiliúint, fostaíocht, seirbhísí tábhachtacha, forfheidhmiú an dlí agus na breithiúna. I gcás ina mbeadh cearta bunúsacha fós á sárú, beifear in ann cúiteamh éifeachtach a áirithiú le haghaidh daoine a ndéanfar difear dóibh trí thrédhearcacht agus inrianaitheacht na gcóras intleachta saorga a áirithiú mar aon le rialuithe dochta ex post. Leis an togra cuirtear roinnt srianta ar shaoirse fiontraíochta (Airteagal 16) agus saoirse na n‑ealaíon agus na n‑eolaíochtaí (Airteagal 13) chun comhlíontacht a áirithiú le cúiseanna sáraitheacha a bhaineann le leas an phobail amhail sláinte, sábháilteacht, cosaint tomhaltóirí agus cosaint cearta bunúsacha eile (‘nuálaíocht fhreagrach’) nuair a fhorbraítear agus nuair a úsáidtear teicneolaíocht intleachta saorga ardriosca. Tá na srianta sin comhréireach agus teoranta don íosmhéid is gá chun rioscaí sábháilteachta tromchúiseacha agus sáruithe dóchúla ar chearta bunúsacha a chosc agus a mhaolú. I dtaca leis na hoibleagáidí breise trédhearcachta, ní dhéanfar difear díréireach don cheart chun maoin intleachtúla a chosaint (Airteagal 17(2)), ós rud é go mbeidh siad teoranta don fhaisnéis íosta is gá chun go mbeidh daoine aonair in ann a gceart a fheidhmiú maidir le tuairimí a nochtadh agus don trédhearcacht is gá i leith maoirseachta agus údaráis forfheidhmithe, i gcomhréir lena sainorduithe. Déanfar aon nochtadh faisnéise i gcomhréir le reachtaíocht ábhartha sa réimse, lena n‑áirítear Treoir 2016/943 maidir le fios gnó agus faisnéis ghnó neamhnochta (rúin trádála) a chosaint i gcoinne iad a fháil, a úsáid agus a nochtadh go neamhdhleathach. Cuirtear údaráis phoiblí agus comhlachtaí a dtugtar fógra dóibh faoi oibleagáidí rúndachta ceangailteacha nuair is gá rochtain a thabhairt dóibh ar fhaisnéis rúnda nó cód foinseach chun comhlíontacht le hoibleagáidí substaintiúla a scrúdú. 4.IMPLEACHTAÍ BUISÉADACHA

Beidh ar na Ballstáit údaráis mhaoirseachta a ainmniú a bheidh i bhfeighil ar na ceanglais reachtacha a chur chun feidhme. D’fhéadfadh feidhm mhaoirseachta na n‑údarás sin cur le socruithe atá ann cheana, mar shampla, maidir le comhlachtaí um measúnú comhréireachta nó faireachas margaidh, ach bheadh gá le saineolas leormhaith teicneolaíochta agus acmhainní daonna agus airgeadais leordhóthanacha. De réir an struchtúir atá ann cheana i ngach Ballstát, d’fhéadfadh 1 go 25 coibhéis lánaimseartha in aghaidh an Bhallstáit a bheith i gceist leis seo. Cuirtear ar fáil forléargas mionsonraithe ar na costais atá i gceist sa ‘ráiteas airgeadais’ atá nasctha leis an togra seo. 5.EILIMINTÍ EILE 5.1.Pleananna cur chun feidhme, agus socruithe faireacháin, meastóireachta agus tuairiscithe Tá sé ríthábhachtach foráil a dhéanamh maidir le sásra stóinseach faireacháin agus meastóireachta chun a áirithiú go mbeidh an togra éifeachtach ó thaobh a chuspóirí a bhaint amach. Beidh an Coimisiún i bhfeighil ar fhaireachán a dhéanamh ar éifeachtaí an togra. Cuirfidh sé córas ar bun maidir le feidhmchláir intleachta saorga ardriosca neamhspleácha a chlárú i mbunachar sonraí poiblí uile-Aontais. Leis an gclárú sin, beidh údaráis inniúla, úsáideoirí agus daoine eile a bhfuil suim acu in ann a dheimhniú má tá an córas intleachta saorga ardriosca i gcomhréir leis na ceanglais a leagtar síos sa togra agus beidh siad in ann formhaoirseacht níos fearr a dhéanamh ar na córais intleachta saorga sin a bhfuil ardrioscaí ag baint leo do na cearta bunúsacha. Chun an bunachar sonraí sin a chothú, beidh sé d’oibleagáid ar sholáthraithe intleachta saorga faisnéis fhóinteach a sholáthar faoina gcórais agus faoin measúnú comhréireachta a dhéantar ar na córais sin. Thairis sin, beidh sé d’oibleagáid ar sholáthraithe intleachta saorga na húdaráis inniúla náisiúnta a chur ar an eolas maidir le teagmhais thromchúiseacha nó mífheidhmiú ar sárú iad ar na hoibleagáidí maidir le cearta bunúsacha agus é sin a dhéanamh chomh luath agus a fhaigheann siad amach fúthu, chomh maith le haon aisghairm nó tarraingt siar de chórais intleachta saorga ón margadh. Déanfaidh na húdaráis inniúla náisiúnta imscrúdú ar na teagmhais/nó mífheidhmiú, baileoidh siad an fhaisnéis uile is gá agus déanfaidh siad é a tharchur chuig an gCoimisiún go rialta le meiteashonraí leordhóthanacha. Comhlánfaidh an Coimisiún an fhaisnéis sin maidir le teagmhais le hanailís chuimsitheach ar an margadh foriomlán le haghaidh na hintleachta saorga. Foilseoidh an Coimisiún tuarascáil lena ndéanfar meastóireacht agus athbhreithniú ar an gcreat intleachta saorga atá beartaithe 5 bliana tar éis an dáta a thiocfaidh sé chun bheith infheidhme. 5.2.Míniúchán mionsonraithe ar fhorálacha sonracha an togra 5.2.1.RAON FEIDHME AGUS SAINMHÍNITHE (TEIDEAL I) I dTeideal I sainmhínítear ábhar an rialacháin agus raon feidhme chur i bhfeidhm na rialacha nua lena gcumhdaítear cur ar an margadh, cur i mbun seirbhíse agus úsáid córas intleachta saorga. Leagtar amach freisin ann na sainmhínithe a úsáidtear tríd an ionstraim. Leis an sainmhíniú ar chóras intleachta saorga sa chreat dlíthiúil, tá sé d’aidhm aige a bheith chomh neodrach ó thaobh na teicneolaíochta de agus chomh stóinseach don todhchaí agus is féidir, mar gheall ar na forbairtí gasta teicneolaíocha agus margaidh a bhaineann leis an intleacht shaorga. Chun an deimhneacht dhlíthiúil a bhfuil gá léi a sholáthar, comhlánaítear Teideal I le hIarscríbhinn I, ina bhfuil liosta mionsonraithe cur chuige agus teicnící maidir le forbairt na hintleachta saorga atá le hoiriúnú ag an gCoimisiún i gcomhréir le forbairtí teicneolaíochta nua. Sainmhínítear go soiléir na príomh-rannpháirtithe tríd an luachshlabhra intleachta saorga amhail soláthraithe agus úsáideoirí córas intleachta saorga agus cumhdaítear oibreoirí poiblí agus príobháideacha araon chun cothrom na Féinne a áirithiú. 5.2.2.CLEACHTAIS INTLEACHTA SAORGA A bhFUIL TOIRMEASC ORTHU (TEIDEAL II) I dTeideal II bunaítear liosta intleachta saorga a bhfuil toirmeasc orthu. Úsáidtear cur chuige rioscabhunaithe sa rialachán seo, lena ndéantar idirdhealú idir úsáidí intleachta saorga a bhfuil (i) riosca do-ghlactha, (ii) ardriosca, agus (iii) riosca íseal nó íosta ag baint leo. Sa liosta cleachtas a bhfuil toirmeasc orthu i dTeideal II cuimsítear na córais intleachta saorga uile a mheastar go bhfuil a n‑úsáid do-ghlactha toisc go sáraíonn siad luachanna an Aontais, mar shampla, trí chearta bunúsacha a shárú. Leis an toirmeasc, cumhdaítear cleachtais a bhfuil an poitéinseal acu tionchar a imirt ar dhaoine trí theicnicí fothairseachúla nach bhfuil fios ag an duine orthu nó dul i dtír ar leochaileachtaí atá ag grúpaí sonracha leochaileacha amhail leanaí nó daoine faoi mhíchumas chun iompraíocht an duine a shaobhadh go hábhartha ar mhodh ar dócha gurb é is cúis le díobháil fhisiciúil nó shíceolaíoch don duine sin nó do dhuine eile. Maidir le cleachtais eile ionramhálacha nó dhúshaothraithe a dhéanann difear do dhaoine fásta a d’fhéadfadh córais intleachta saorga a éascú, d’fhéadfaí iad a chumhdach le reachtaíocht atá ann cheana maidir le cosaint sonraí, cosaint tomhaltóirí agus seirbhís dhigiteach lena ráthaítear go gcuirtear daoine nádúrtha ar an eolas mar is ceart agus go bhfuil saor-rogha acu gan bheith faoi réir próifíliú nó cleachtais eile a dhéanfadh difear dá n‑iompraíocht. Leis an togra seo, cuirtear toirmeasc ar scóráil shóisialta IS-bhunaithe le haghaidh cuspóir ginearálta ag údaráis phoiblí. Ar deireadh, tá toirmeasc freisin ar úsáid cianchóras sainaitheanta bithmhéadraí ‘fíor-ama’ i spásanna a bhfuil rochtain ag an bpobal orthu chun críoch fhorfheidhmiú an dlí ach amháin i gcás ina bhfuil feidhm ag eisceachtaí teoranta áirithe. 5.2.3.CÓRAIS INTLEACHTA SAORGA ARDRIOSCA (TEIDEAL III) I dTeideal III tá rialacha sonracha le haghaidh córais intleachta saorga a chruthaíonn ardriosca do sláinte agus sábháilteacht nó cearta bunúsacha daoine nádúrtha. I gcomhréir le cur chuige rioscabhunaithe, ceadaítear na córais intleachta saorga ardriosca sin ar an margadh Eorpach faoi réir a gcomhlíontacht le ceanglais shainordaitheacha áirithe agus measúnú comhréireachta ex ante. Tá aicmiú na gcóras intleachta saorga mar chórais ardriosca bunaithe ar an gcríoch atá beartaithe don chóras intleachta saorga, i gcomhréir le reachtaíocht atá ann cheana maidir le sábháilteacht táirgí. Dá bhrí sin, ní ar fheidhm an chórais intleachta saorga amháin a bhraitheann an t‑aicmiú mar chóras ardriosca ach braitheann sé freisin ar an gcríoch shonrach agus na módúlachtaí mionsonraithe lena n‑úsáidtear an córas sin. Socraítear na rialacha aicmithe le Caibidil 1 de Theideal III agus sainaithnítear dhá phríomhchatagóir córas intleachta saorga ardriosca: ·córais intleachta saorga atá ceaptha lena n‑úsáid mar chomhpháirteanna sábháilteachta táirgí atá faoi réir measúnú comhréireachta ex ante tríú páirtí; ·córais intleachta saorga neamhspleácha eile le himpleachtaí do na cearta bunúsacha a liostaítear go sainráite in Iarscríbhinn III. Sa liosta córas intleachta saorga ardriosca sin in Iarscríbhinn III tá líon teoranta córas intleachta saorga a bhfuil a rioscaí tagtha chun cinn cheana féin nó ar dócha go dtiocfaidh siad chun cinn go luath amach anseo. Chun a áirithiú gur féidir an rialachán a chur in oiriúint d’úsáidí agus feidhmeanna atá ag teacht chun cinn, féadfaidh an Coimisiún an liosta córas intleachta saorga ardriosca a úsáidtear laistigh de réimsí réamhshainithe áirithe a leathnú, trí thacar critéar agus modheolaíocht um measúnú riosca a chur i bhfeidhm. Leagtar amach le Caibidil 2 na ceanglais dlí le haghaidh córais intleachta saorga ardriosca i ndáil le sonraí agus rialachas sonraí, doiciméadacht agus coimeád taifead, trédhearcacht agus soláthar faisnéise d’úsáideoirí, formhaoirseacht dhaonna, stóinseacht, cruinneas agus slándáil. Tá na híoscheanglais atá beartaithe úrscothach ag roinnt mhaith oibreoirí díograiseacha cheana féin agus is toradh iad ar obair ullmhúcháin a rinneadh thar 2 bhliain, a tháinig as na treoirlínte eitice de chuid an Ghrúpa Ardleibhéil Saineolaithe, agus a rinne 350 eagraíocht ar bhonn píolótach. Tá siad comhsheasmhach den chuid is mó le moltaí agus prionsabail idirnáisiúnta eile, rud a áirithíonn go bhfuil an creat intleachta saorga atá beartaithe comhoiriúnach le moltaí agus prionsabail atá glactha ag páirtithe trádála idirnáisiúnta an Aontais Eorpaigh. Maidir leis na réitigh theicniúla bheachta chun comhlíonadh na gceanglas sin a bhaint amach, feadfaidh iad a sholáthar trí chaighdeáin nó trí shonraíochtaí teicniúla eile nó féadfaidh iad a fhorbairt ar shlí eile i gcomhréir le heolas ginearálta innealtóireachta nó eolaíoch faoi rogha sholáthraí an chórais intleachta saorga. Tá tábhacht ar leith ag baint leis an tsolúbthacht sin, toisc go gcuireann sé ar chumas na soláthraithe an bealach a roghnú lena gcomhlíonfaidh siad a gceanglais, ag cur san áireamh an dul chun cinn úrscothach agus teicneolaíochta agus eolaíoch sa réimse seo. Le Caibidil 3 cuirtear tacar soiléir oibleagáidí cothrománacha i bhfeidhm ar sholáthraithe córas intleachta saorga ardriosca. Cuirtear oibleagáidí comhréireacha i bhfeidhm ar úsáideoirí agus rannpháirtithe eile tríd an luachshlabhra intleachta saorga (e.g. allmhaireoirí, dáileoirí, ionadaithe údaraithe).

Socraítear le Caibidil 4 an creat chun go mbeidh comhlachtaí a dtugtar fógra dóibh páirteach mar thríú páirtithe neamhspleácha i nósanna imeachta um measúnú comhréireachta, agus i gCaibidil 5 mínítear go grinn na nósanna imeachta um measúnú comhréireachta atá le déanamh ar gach cineál córais intleachta saorga ardriosca. Tá sé d’aidhm ag an gcur chuige um measúnú comhréireachta an t‑ualach ar oibreoirí eacnamaíocha a íoslaghdú chomh maith leis an ualach ar chomhlachtaí a dtugtar fógra dóibh, ar gá a n‑inniúlacht a mhéadú de réir a chéile le himeacht ama. Córais intleachta saorga a bhfuil sé beartaithe iad a úsáid mar comhpháirteanna sábháilteachta táirgí a rialaítear faoi reachtaíocht an Chreata Reachtaigh Nua (e.e innealra, bréagáin, feistí leighis etc.), beidh siad faoi réir na sásraí céanna comhréireachta agus forfheidhmithe ex ante agus ex post leis na táirgí ina bhfuil siad mar chomhpháirt. Is é an phríomhdhifríocht go n‑áireofar leis na sásraí ex ante agus ex post go bhfuil na córais i gcomhréir leis na ceanglais a bhunaítear leis an reachtaíocht earnála ach freisin leis na ceanglais a bhunaítear leis an rialachán seo. A mhéid a bhaineann le córais intleachta saorga ardriosca neamhspleácha dá dtagraítear in Iarscríbhinn III, bunófar córas comhréireachta agus forfheidhmithe nua. Is é reachtaíocht an Chreata Reachtaigh Nua is múnla dó sin a chuirtear chun feidhme trí sheiceálacha rialaithe inmheánacha ag na soláthraithe ach amháin i gcás cianchóras sainaitheanta bithmhéadraí a bheadh faoi réir measúnú comhréireachta tríú páirtí. D´fhéadfadh measúnú comhréireachta cuimsitheach ex ante trí sheiceálacha inmheánacha mar aon le forfheidhmiú docht ex post a bheith ina réiteach éifeachtach agus réasúnach le haghaidh na gcóras sin, ós rud é gur chéim luath é san idirghabháil agus gur earnáil an-nuálach é an intleacht shaorga agus nach bhfuiltear ach ag tiomsú saineolas maidir le hiniúchóireacht anois. Le measúnú trí sheiceálacha inmheánacha le haghaidh córais intleachta saorga ardriosca 'neamhspleácha’, bheadh gá le comhlíontacht iomlán éifeachtach chuí-dhoiciméadaithe ex ante le ceanglais uile an rialacháin agus comhlíontacht le córais stóinseacha bhainistíochta cáilíochta agus riosca agus faireachán iarmhargaidh. Tar éis don soláthraí an measúnú comhréireachta ábhartha a dhéanamh, ba cheart dó na córais intleachta saorga ardriosca neamhspleácha sin a chlárú i mbunachar sonraí de chuid an Aontais a bhainisteoidh an Coimisiún chun trédhearcacht agus formhaoirseacht phoiblí a mhéadú agus chun maoirseacht ex post ag na húdaráis inniúla a neartú. Os a choinne sin, ar chúiseanna comhsheasmhachta leis an reachtaíocht atá ann cheana maidir le sábháilteacht táirgí, beidh measúnuithe comhréireachta na gcóras intleachta saorga is comhpháirteanna sábháilteachta táirgí iad faoi réir córais le nósanna imeachta um measúnú comhréireachta tríú páirtí a bunaíodh cheana faoi reachtaíocht earnála ábhartha atá ann cheana maidir le sábháilteacht táirgí. Beidh gá le hath-mheasúnuithe ex ante ar chomhréireacht i gcás modhnuithe substaintiúla ar na córais intleachta saorga (agus eadhon athruithe a théann thar a bhfuil réamhchinntithe ag an soláthraí ina doiciméadacht theicniúil agus a dhéantar a sheiceáil tráth an mheasúnaithe comhréireachta ex-ante). 5.2.4.OIBLEAGÁIDÍ TRÉDHEARCACHTA AR CHÓRAIS INTLEACHTA SAORGA ÁIRITHE (TEIDEAL IV) Baineann Teideal IV le córais intleachta saorga áirithe chun na rioscaí sonracha ionramhála a bhaineann leo a chur san áireamh. Beidh feidhm ag oibleagáidí trédhearcachta maidir le córais (i) a idirghníomhaíonn le daoine, (ii) a úsáidtear chun mothúcháin a bhrath nó chun chomhlachas le catagóirí (sóisialta) a chinneadh bunaithe ar shonraí bithmhéadracha, nó (iii) a dhéanann inneachar a ghiniúint nó a ionramháil (‘domhainbhrionnuithe’). Nuair a idirghníomhaíonn daoine le córas intleachta saorga nó nuair a aithnítear a mothúcháin nó a saintréithe trí mhodhanna uathoibrithe, ní mór daoine a chur ar an eolas faoin imthosca sin. Má úsáidtear córas intleachta saorga chun inneachar íomhá, fuaime nó físe a ghiniúint nó a ionramháil atá an-chosúil le hinneachar barántúil, ba cheart oibleagáid a bheith ann a nochtadh gur gineadh an t‑inneachar trí mhodhanna uathoibrithe, faoi réir eisceachtaí chun críoch dlisteanach (forfheidhmiú an dlí, saoirse tuairimí a nochtadh). A bhuí leis sin, beidh daoine in ann roghanna eolasacha a dhéanamh nó seasamh siar ó shuíomh áirithe. 5.2.5.BEARTA CHUN TACÚ LEIS AN NUÁLAÍOCHT (TEIDEAL V) I dTeideal V cuirtear leis an gcuspóir creat dlíthiúil a chruthú atá fabhrach don nuálaíocht, stóinseach don todhchaí agus athléimneach in aghaidh suaite. Chuige sin, spreagtar na húdaráis inniúla náisiúnta chun boscaí gainimh rialála a chur ar bun agus socraítear creat bunúsach i dtéarmaí rialachais, maoirseachta agus dliteanais. Le boscaí gainimh rialála intleachta saorga, bunaítear timpeallacht rialaithe chun teicneolaíochtaí nuálacha a thástáil ar feadh tréimhse teoranta ar bhonn plean tástála arna gcinneadh leis na húdaráis inniúla. I dTeideal V tá bearta ann freisin chun an t‑ualach rialála a laghdú le haghaidh FBManna agus gnólachtaí nuathionscanta. 5.2.6.RIALACHAS AGUS CUR CHUN FEIDHME (TEIDIL VI, VII agus VIII) I dTeideal VI cuirtear córais rialachais ar bun ar leibhéal an Aontais agus ar an leibhéal náisiúnta. Ar leibhéal an Aontais, bunaítear leis an togra Bord Eorpach um Intleacht Shaorga (an ‘Bord’), comhdhéanta d’ionadaithe ó na Ballstáit agus ón gCoimisiún. Déanfaidh an Bord cur chun feidhme an rialacháin seo ar bhealach rianúil éifeachtach agus comhchuibhithe a éascú trí rannchuidiú le comhar éifeachtach na n‑údarás maoirseachta náisiúnta agus an Choimisiúin agus trí chomhairle agus saineolas a sholáthar don Choimisiún. Baileoidh agus roinnfidh sé dea-chleachtais i measc na mBallstát freisin. Ar an leibhéal náisiúnta, beidh ar na Ballstáit údarás inniúil náisiúnta amháin nó níos mó a ainmniú agus, ina measc, an t‑údarás maoirseachta náisiúnta, chun maoirseacht a dhéanamh ar chur i bhfeidhm agus cur chun feidhme an rialacháin. Beidh an Maoirseoir Eorpach ar Chosaint Sonraí ag feidhmiú mar údarás inniúil maidir le maoirseacht a dhéanamh ar institiúidí, gníomhaireachtaí agus comhlachtaí an Aontais nuair a thagann siad faoi raon feidhme an rialacháin seo. Tá sé d’aidhm ag Teideal VII obair faireacháin an Choimisiúin agus na n‑údarás náisiúnta a éascú trí bhunachar sonraí uile-Aontais a bhunú le haghaidh córais intleachta saorga ardriosca neamhspleácha a bhfuil impleachtaí ag baint leo do chearta bunúsacha den chuid is mó. Oibreoidh an Coimisiún an bunachar sonraí agus soláthróidh soláthraithe na gcóras intleachta saorga na sonraí, agus ceanglófar orthu a gcórais a chlárú sula gcuirfear ar an margadh nó i mbun seirbhíse iad ar shlí eile. Le Teideal VIII leagtar amach na hoibleagáidí faireacháin agus tuairiscithe le haghaidh soláthraithe córas intleachta saorga maidir le faireachán iarmhargaidh agus tuairisciú agus imscrúdú i dtaca le teagmhais agus mífheidhmiú a bhaineann leis an intleacht shaorga. Dhéanfadh na húdaráis um fhaireachas margaidh an margadh a rialú agus imscrúdú ar chomhlíontacht leis na hoibleagáidí agus na ceanglais le haghaidh na gcóras intleachta saorga ardriosca uile atá curtha ar an margadh cheana féin. Bheadh na cumhachtaí uile faoi Rialachán (AE) 2019/1020 maidir le faireachas margaidh ag na húdaráis um fhaireachas margaidh. Le forfheidhmiú ex post, ba cheart a áirithiú go mbeidh sé de chumhacht ag na húdaráis phoiblí agus go bhfuil na hacmhainní acu idirghníomhú i gcás ina nginfeadh córais intleachta saorga rioscaí neamhthuartha agus go bhfuil gá gníomhú go tapa. Déanfaidh siad faireachán freisin ar chomhlíontacht na n‑oibreoirí lena n‑oibleagáidí ábhartha faoin rialachán. Leis an togra, ní dhéantar foráil maidir le cruthú uathoibríoch comhlachtaí nó údarás breise ar leibhéal na mBallstát. Dá bhrí sin, féadfaidh na Ballstáit údaráis earnála atá ann cheana a cheapadh (agus tarraingt ar a gcuid saineolais), agus cumhachtaí a thabhairt dóibh freisin chun faireachán a dhéanamh ar fhorálacha an rialacháin agus iad a fhorfheidhmiú. Tá an méid sin ar fad gan dochar don chóras atá ann cheana agus don leithdháileadh cumhachtaí atá ann cheana maidir le forfheidhmiú ex post na n‑oibleagáidí a bhaineann le cearta bunúsacha sna Ballstáit. Nuair is gá le haghaidh a sainordú, beidh de chumhacht freisin ag na húdaráis maoirseachta agus forfheidhmithe atá ann cheana aon doiciméadacht a choinnítear ar bun tar éis an rialacháin seo a iarraidh agus a rochtain agus, i gcás inar gá, iarraidh ar na húdaráis um fhaireachas margaidh tástáil a eagrú ar chóras intleachta saorga ardriosca trí mhodhanna teicniúla. 5.2.7.CÓID IOMPAIR (TEIDEAL IX) Le Teideal IX cuirtear creat ar bun chun cóid iompair a chruthú, a bhfuil d’aidhm acu soláthraithe córas intleachta saorga neamh-ardriosca a spreagadh chun na ceanglais shainordaitheacha le haghaidh córais intleachta saorga ardriosca a chur i bhfeidhm go deonach (mar a leagtar amach i dTeideal III). Is féidir le soláthraithe córas intleachta saorga neamh-ardriosca na cóid iompair a chruthú agus a chur chun feidhme iad féin. Leis na cóid sin, d’fhéadfadh gealltanais dheonacha a bheith san áireamh a bhaineann le, mar shampla, inbhuaine comhshaoil, inrochtaineacht le haghaidh daoine faoi mhíchumas, rannpháirtíocht na bpáirtithe leasmhara i ndearadh agus forbairt na gcóras intleachta saorga, agus éagsúlacht na bhfoirne forbartha. 5.2.8.FORÁLACHA CRÍOCHNAITHEACHA (TEIDIL X, XI agus XII) I dTeideal X cuirtear i dtábhacht oibleagáid na bpáirtithe uile i ndáil le rúndacht na faisnéise agus na sonraí a urramú agus leagtar amach rialacha maidir le malartú na faisnéise a fuarthas le linn chur chun feidhme an rialacháin. Áirítear i dTeideal X freisin bearta chun cur chun feidhme éifeachtach an rialacháin a áirithiú trí phionóis éifeachtacha comhréireacha agus athchomhairleacha a chur i bhfeidhm maidir le sáruithe ar na forálacha. I dTeideal XI leagtar amach rialacha maidir le feidhmiú cumhachtaí tarmligthe agus cumhachtaí cur chun feidhme. Leis an togra tugtar de chumhacht don Choimisiún gníomhartha cur chun feidhme a ghlacadh, i gcás inarb iomchuí, chun cur i bhfeidhm aonfhoirmeach an rialacháin a áirithiú nó gníomhartha tarmligthe a ghlacadh chun na liostaí in Iarscríbhinní I go VII a thabhairt cothrom le dáta nó a chomhlánú. I dTeideal XII tá oibleagáid le haghaidh an Choimisiúin chun measúnú tráthrialta a dhéanamh ar an ngá Iarscríbhinn III a thabhairt cothrom le dáta agus chun tuarascálacha tráthrialta a ullmhú maidir le meastóireacht agus athbhreithniú an rialacháin. Leagtar síos i dTeideal XII freisin forálacha críochnaitheacha, lena n‑áirítear idirthréimhse idirdhealaithe maidir le dáta bunaidh infheidhmeacht an rialacháin chun cur chun feidhme rianúil a éascú le haghaidh na bpáirtithe uile lena mbaineann. 2021/0106 (COD) Togra le haghaidh

RIALACHÁN Ó PHARLAIMINT NA hEORPA AGUS ÓN gCOMHAIRLE LENA LEAGTAR SÍOS RIALACHA COMHCHUIBHITHE MAIDIR LEIS AN INTLEACHT SHAORGA (GNÍOMH UM AN INTLEACHT SHAORGA) AGUS LENA LEASAÍTEAR GNÍOMHARTHA ÁIRITHE REACHTACHA DE CHUID AN AONTAIS TÁ PARLAIMINT NA hEORPA AGUS COMHAIRLE AN AONTAIS EORPAIGH, Ag féachaint don Chonradh ar Fheidhmiú an Aontais Eorpaigh, agus go háirithe Airteagail 16 agus 114 de, Ag féachaint don togra ón gCoimisiún Eorpach, Tar éis dóibh an dréachtghníomh reachtach a chur chuig na parlaimintí náisiúnta, Ag féachaint don tuairim ó Choiste Eacnamaíoch agus Sóisialta na hEorpa, Ag féachaint don tuairim ó Choiste na Réigiún, Ag gníomhú dóibh i gcomhréir leis an ngnáthnós imeachta reachtach, De bharr an mhéid seo a leanas: (1)Is é is cuspóir don Rialachán seo feidhmiú an mhargaidh inmheánaigh a fheabhsú trí chreat dlíthiúil aonfhoirmeach a leagan síos go háirithe maidir le forbairt, margú agus úsáid na hintleachta saorga i gcomhréir le luachanna an Aontais. Leis an Rialachán seo, déantar roinnt cúiseanna sáraitheacha a bhaineann le leas an phobail a shaothrú, amhail ardleibhéal cosanta maidir le sláinte, sábháilteacht agus cearta bunúsacha, agus áirithítear leis saorghluaiseacht trasteorann earraí agus seirbhísí IS-bhunaithe, rud a chuireann cosc ar na Ballstáit srianta a fhorchur ar fhorbairt, margú agus úsáid córas intleachta saorga, ach amháin i gcás údarú sainráite ag an Rialachán seo. (2)Is féidir córais intleachta saorga (córais IS) a úsáid go héasca in earnálacha éagsúla an gheilleagair agus na sochaí, lena n‑áirítear ar bhonn trasteorann, agus a bheith i gcúrsaíocht ar fud an Aontais. Tá fiosruithe déanta ag Ballstáit áirithe cheana féin maidir le rialacha náisiúnta a ghlacadh chun a áirithiú go bhfuil an intleacht shaorga sábháilte agus go bhforbraítear agus go n‑úsáidtear í i gcomhréir le hoibleagáidí i ndáil le cearta bunúsacha. Ilroinnt an mhargaidh inmheánaigh agus laghdú ar an deimhneacht dhlíthiúil le haghaidh oibreoirí a fhorbraíonn nó a úsáideann córais intleachta saorga, sin a d’fhéadfadh a bheith mar thoradh ar rialacha náisiúnta éagsúla a bheith ann. Ba cheart, dá bhrí sin, ardleibhéal comhsheasmhach cosanta a áirithiú, agus dibhéirseachtaí a chuireann isteach ar shaorghluaiseacht córas intleachta saorga laistigh den mhargadh inmheánach, mar aon leis na táirgí agus na seirbhísí a bhaineann leo, a chosc trí oibleagáidí aonfhoirmeacha le haghaidh oibreoirí a leagan síos agus trí chosaint aonfhoirmeach cúiseanna sáraitheacha a ráthú a bhaineann le leas an phobail agus cosaint daoine ar fud an mhargaidh inmheánaigh de réir Airteagal 114 den Chonradh ar Fheidhmiú an Aontais Eorpaigh (CFAE). Sa mhéid go bhfuil rialacha sonracha sa Rialachán seo maidir le cosaint daoine aonair i dtaca le próiseáil sonraí pearsanta a bhaineann le srianta ar úsáid córas intleachta saorga le haghaidh cian-sainaithint bhithmhéadrach ‘fíor-ama’ i spásanna a bhfuil rochtain ag an bpobal orthu chun críoch fhorfheidhmiú an dlí, is iomchuí an Rialachán seo a bhunú ar Airteagal 16 de CFAE a mhéid a bhaineann leis na rialacha sonracha sin. I bhfianaise na rialacha sonracha sin agus iontaoibh Airteagal 16 de CFAE, is iomchuí dul i gcomhairle leis an mBord Eorpach um Chosaint Sonraí. (3)Grúpa teicneolaíochtaí atá san intleacht shaorga, atá ag athrú go tapa agus lenar féidir cur le réimse leathan tairbhí eacnamaíocha agus sochaíocha sa raon iomlán earnálacha agus gníomhaíochtaí sóisialta trí chéile. Trí fheabhas a chur ar an tuar, oibríochtaí optamúcháin agus leithdháileadh acmhainní agus réitigh dhigiteacha atá ar fáil le haghaidh daoine aonair agus eagraíochtaí a phearsantú, le húsáid na hintleachta saorga, féadfar príomhbhuntáistí iomaíocha a sholáthar do chuideachtaí agus tacú le torthaí atá chun tairbhe an chomhshaoil agus na sochaí, mar shampla, maidir le cúram sláinte, feirmeoireacht, oideachas agus oiliúint, bainistíocht bonneagair, fuinneamh, iompar agus lóistíocht, seirbhísí poiblí, slándáil, ceartas, éifeachtúlacht acmhainní agus fuinnimh, maolú ar an athrú aeráide agus oiriúnú don athrú aeráide. (4)Ag an am céanna, ag brath ar na himthosca maidir lena húsáid agus cur i bhfeidhm, d’fhéadfadh rioscaí a bheith ag baint leis an intleacht shaorga agus d’fhéadfadh sí díobháil a dhéanamh do leasanna agus cearta an phobail atá faoi chosaint dhlí an Aontais. D’fhéadfadh an díobháil sin a bheith ábhartha nó neamhábhartha. (5)Dá bhrí sin, tá gá le creat dlíthiúil de chuid an Aontais lena leagtar síos rialacha comhchuibhithe maidir leis an intleacht shaorga chun forbairt, úsáid agus glacadh na hintleachta saorga a chothú sa mhargadh inmheánach agus ag an am céanna ardleibhéal cosanta maidir le leasanna poiblí a bhaint amach, amhail an tsláinte agus an tsábháilteacht agus cosaint na gceart bunúsach, mar a aithnítear agus a chosnaítear faoi dhlí an Aontais. Chun an cuspóir sin a bhaint amach, ba cheart rialacha a leagan síos lena rialaítear cur ar an margadh agus cur i mbun seirbhíse córas intleachta saorga áirithe, agus sa dóigh sin dea-fheidhmiú an mhargaidh inmheánaigh a áirithiú agus ligeann do na córais sin tairbhe a bhaint as prionsabal na saorghluaiseachta earraí agus seirbhísí. Trí na rialacha sin a leagan síos, tacaíonn an Rialachán seo le cuspóir an Aontais a bheith ina cheannródaí domhanda i bhforbairt na hintleachta saorga sláine iontaofa eiticiúil, mar a shonraigh an Chomhairle Eorpach, agus áirithítear leis go ndéantar prionsabail eiticiúla a chosaint, arna iarraidh sin go sonrach ag Parlaimint na hEorpa. (6)Ba cheart coincheap an chórais intleachta saorga a shainmhíniú go soiléir chun deimhneacht dhlíthiúil a áirithiú, agus solúbthacht a sholáthar chun freastal ar fhorbairtí teicneolaíocha a bheidh ann amach anseo. Ba cheart an sainmhíniú a bheith bunaithe ar phríomh-shaintréithe feidhmiúla an bhogearra, go háirithe an cumas aschuir a ghiniúint maidir le tacar áirithe cuspóirí sainithe ag an duine, amhail inneachar, tuartha, moltaí nó cinntí a mbeadh tionchar acu ar an timpeallacht lena mbíonn an córas ag idirghníomhú, bíodh sé sin i ngné fhisiciúil nó dhigiteach. Is féidir córais intleachta saorga a dhearadh ionas go n‑oibreoidh siad le leibhéil éagsúla neamhspleáchais agus is féidir iad a úsáid ar bhonn neamhspleách nó mar chomhpháirt táirge, gan beann ar cé acu a bhfuil an córas comhtháite go fisiciúil sa táirge (leabaithe) nó ag freastal ar fheidhm an táirge gan a bheith comhtháite ann (neamhleabaithe). Ba cheart an sainmhíniú ar an gcóras intleachta saorga a chomhlánú le liosta teicnící agus cuir chuige sonracha arna n‑úsáid lena fhorbairt, ar liosta é ar cheart a choinneáil cothrom le dáta i bhfianaise forbairtí margaidh agus teicneolaíocha trí bhíthin gníomhartha tarmligthe arna nglacadh ag an gCoimisiún chun an liosta sin a leasú. (7)Coincheap na sonraí bithmhéadracha a úsáidtear sa Rialachán seo, tá sé i gcomhréir le coincheap na sonraí bithmhéadracha mar a shainmhínítear in Airteagal 4(14) de Rialachán (AE) 2016/679 ó Pharlaimint na hEorpa agus ón gComhairle, Airteagal 3(18) de Rialachán (AE) 2018/1725 ó Pharlaimint na hEorpa agus ón gComhairle agus Airteagal 3(13) de Threoir (AE) 2016/680 ó Pharlaimint na hEorpa agus ón gComhairle agus ba cheart é a léiriú i gcomhréir leis an gcoincheap mar a shainmhínítear é sna hAirteagail sin. (8)Ba cheart coincheap an chianchórais sainaitheanta bithmhéadraí mar a úsáidtear sa Rialachán seo a shainmhíniú ar bhonn feidhmiúil mar chóras intleachta saorga atá beartaithe chun daoine nádúrtha i gcéin a shainaithint trí chomparáid a dhéanamh idir sonraí bithmhéadracha an duine agus na sonraí bithmhéadracha atá i mbunachar sonraí tagartha, agus gan réamheolas ar cé acu a mbeidh an duine spriocdhírithe i láthair nó nach mbeidh agus cé acu ar féidir é a shainaithint nó nach féidir, gan beann ar an teicneolaíocht, próisis nó cineálacha sonraí bithmhéadracha áirithe a úsáidtear. Agus na saintréithe éagsúla a bhaineann leo agus na bealaí ina n‑úsáidtear iad á gcur san áireamh, chomh maith leis na rioscaí éagsúla lena mbaineann, ba cheart idirdhealú a dhéanamh idir cianchórais sainaitheanta bithmhéadraí ‘fíor-ama’ agus cianchórais sainaitheanta bithmhéadraí‘iar-aimseartha’. I gcás na gcóras ‘fíor-ama’, déantar gabháil na sonraí bithmhéadracha, an chomparáid agus an tsainaithint ar fad go meandrach, go meandrach nach mór nó in aon chás gan moill mhór. I dtaca leis sin, níor cheart aon fhéidearthacht a bheith ann dul timpeall ar rialacha an Rialacháin seo maidir le húsáid ‘fíor-ama’ na gcóras intleachta saorga atá i gceist trí fhoráil a dhéanamh maidir le mionmhoilleanna. Bíonn úsáid ábhair ‘bheo’ nó ‘neasbheo’ i gceist le córais ‘fíor-ama’, amhail píosa scannánaíochta, arna ghiniúint le ceamara nó le gaireas eile ag a bhfuil feidhmiúlacht chomhchosúil. I gcás na gcóras ‘iar-aimseartha’, i gcodarsnacht leis sin, tá na sonraí bithmhéadracha gafa cheana féin agus déantar an chomparáid agus an tsainaithint tar éis moill mhór. Is éard atá i gceist leis sin ábhar amhail pictiúir nó píosa scannánaíochta, arna nginiúint le ceamaraí teilifíse ciorcaid iata nó le gairis phríobháideacha, a gineadh roimh úsáid an chórais i leith na ndaoine nádúrtha lena mbaineann. (9)Chun críocha an Rialacháin seo, ba cheart coincheap an spáis a bhfuil rochtain ag an bpobal air a thuiscint mar aon áit fhisiciúil a bhfuil rochtain ag an bpobal uirthi, gan beann ar an áit a bheith faoi úinéireacht phríobháideach nó phoiblí. Dá bhrí sin, ní chumhdaítear leis an gcoincheap áiteanna de chineál príobháideach nach bhfuil rochtain shaor orthu ag tríú páirtithe, lena n‑áirítear údaráis forfheidhmithe dlí, ach amháin má tugadh cuireadh nó údarú sonrach do na páirtithe sin, amhail tithe, clubanna príobháideacha, oifigí, stórais agus monarchana. Ní chumhdaítear spásanna ar líne ach oiread, ós rud é nach spásanna fisiciúla iad. Cé go bhféadfadh coinníollacha áirithe a bheith i bhfeidhm chun spás ar leith a rochtain, amhail ticéid iontrála nó aoisteorainneacha, ní chiallaíonn sin, áfach, nach spás é a bhfuil rochtain ag an bpobal air de réir bhrí an Rialacháin seo. Dá réir sin, i dteannta spásanna poiblí amhail sráideanna, codanna ábhartha d’fhoirgnimh rialtais agus formhór an bhonneagair iompair, is spásanna iad pictiúrlanna, amharclanna, siopaí agus ionaid siopadóireachta a bhfuil rochtain ag an bpobal orthu freisin de ghnáth. Cé acu atá spás a bhfuil rochtain ag an bpobal air nó nach bhfuil, áfach, ba cheart sin a chinneadh ar bhonn cás ar chás, ag féachaint do shonraíochtaí an cháis aonair faoi chaibidil. (10)Chun cothrom na Féinne agus cosaint éifeachtach cearta agus saoirsí daoine aonair ar fud an Aontais a áirithiú, ba cheart feidhm a bheith ag na rialacha a bhunaítear leis an Rialachán seo maidir le soláthraithe córas intleachta saorga ar bhonn neamh-idirdhealaitheach, gan beann ar iad a bheith bunaithe laistigh den Aontas nó i dtríú tír, agus maidir le húsáideoirí córas intleachta saorga atá bunaithe laistigh den Aontas.

(11)I bhfianaise a nádúr digiteach, ba cheart córais intleachta saorga áirithe a theacht faoi raon feidhme an Rialacháin seo fiú mura gcuirtear ar an margadh iad, nó mura gcuirtear i mbun seirbhíse iad nó mura n‑úsáidtear san Aontas iad. Is amhlaidh atá, mar shampla, i gcás oibreoir atá bunaithe san Aontas a dhéanann conradh maidir le seirbhísí áirithe le hoibreoir atá bunaithe lasmuigh den Aontas i ndáil le gníomhaíocht atá le déanamh ag córas intleachta saorga a cháileodh mar ghníomhaíocht ardriosca agus a mbeadh tionchar ag a héifeachtaí ar dhaoine nádúrtha atá lonnaithe san Aontas. Sna himthosca sin, maidir leis an gcóras intleachta saorga a úsáideann an oibreoir lasmuigh den Aontas, d’fhéadfadh sé sonraí a bhailítear san Aontas agus a aistrítear amach as an Aontas go dlíthiúil a phróiseáil, agus aschur an chórais intleachta saorga sin atá mar thoradh ar an bpróiseáil sin a sholáthar don oibreoir conarthach san Aontas, gan an córas intleachta saorga sin a chur ar an margadh, a chur i mbun seirbhíse nó a úsáid san Aontas. Chun dul timpeall ar an Rialachán seo a chosc agus chun cosaint éifeachtach daoine nádúrtha atá lonnaithe san Aontas a áirithiú, ba cheart feidhm a bheith ag an Rialachán seo maidir le soláthraithe agus úsáideoirí córas intleachta saorga atá bunaithe i dtríú tír, sa mhéid a úsáidtear an t‑aschur san Aontas a tháirgtear leis na córais sin. Mar sin féin, chun socruithe atá ann cheana a chur san áireamh chomh maith le riachtanais speisialta i gcás comhar le páirtithe eachtracha a ndéantar malartú faisnéise agus fianaise leo, níor cheart feidhm a bheith ag an Rialachán seo maidir le húdaráis phoiblí tríú tír agus eagraíochtaí idirnáisiúnta agus iad ag gníomhú faoi chuimsiú comhaontuithe idirnáisiúnta a tugadh i gcrích ar an leibhéal náisiúnta nó ar an leibhéal Eorpach le haghaidh fhorfheidhmiú an dlí agus comhar breithiúnach leis an Aontas nó leis na Ballstáit. Tá comhaontuithe den sórt sin tugtha i gcrích go déthaobhach idir na Ballstáit agus tríú tíortha nó idir an tAontas Eorpach, Europol agus gníomhaireachtaí eile de chuid an Aontais agus tríú tíortha agus eagraíochtaí idirnáisiúnta. (12)Ba cheart feidhm a bheith ag an Rialachán seo freisin maidir le hinstitiúidí, oifigí, comhlachtaí agus gníomhaireachtaí an Aontais agus iad ag gníomhú mar sholáthraí nó úsáideoir córais intleachta saorga. Ba cheart córais intleachta saorga a fhorbraítear nó a úsáidtear chun críoch míleata a eisiamh ó raon feidhme an Rialacháin seo i gcás ina dtagann an úsáid sin faoi chúram eisiach an Comhbheartais Eachtraigh agus Slándála a rialaítear faoi Theideal V den Chonradh ar an Aontas Eorpach (CAE). Ba cheart don Rialachán seo a bheith gan dochar do na forálacha maidir le dliteanas na soláthraithe seirbhíse idirghabhálacha a leagtar amach i dTreoir 2000/31/CE ó Pharlaimint na hEorpa agus ón gComhairle [arna leasú leis an Ionstraim um Sheirbhísí Digiteacha]. (13)Chun ardleibhéal comhsheasmhach cosanta a áirithiú do leasanna poiblí maidir le sláinte, sábháilteacht agus cearta bunúsacha, ba cheart caighdeáin normatacha choiteanna a bhunú le haghaidh gach córas intleachta saorga ardriosca. Ba cheart na caighdeáin sin a bheith i gcomhréir leis an gCairt um Chearta Bunúsacha an Aontais Eorpaigh (an Chairt) agus ba cheart dóibh a bheith neamh-idirdhealaitheach agus i gcomhréir le gealltanais idirnáisiúnta trádála an Aontais. (14)Chun tacar rialacha ceangailteacha atá comhréireach agus éifeachtach a thabhairt isteach maidir le córais intleachta saorga, ba cheart cur chuige rioscabhunaithe atá sainithe go soiléir a leanúint. Leis an gcur chuige sin, ba cheart cineál agus inneachar na rialacha sin a chur in oiriúint do dhéine agus raon feidhme na rioscaí a d’fhéadfadh a bheith ag baint le córais intleachta saorga. Is gá, dá bhrí sin, toirmeasc a chur ar chleachtais intleachta saorga áirithe, ceanglais a leagan síos maidir le córais intleachta saorga ardriosca agus oibleagáidí a leagan síos le haghaidh na n‑oibreoirí ábhartha, agus oibleagáidí trédhearcachta a leagan síos maidir le córais intleachta saorga áirithe. (15)Cé is moite de na húsáidí tairbhiúla éagsúla a bhaineann leis an intleacht shaorga, d’fhéadfaí an teicneolaíocht sin a mhí-úsáid freisin agus uirlisí úra cumhachtacha a sholáthar le haghaidh cleachtais ionramhálacha dhúshaothraithe agus cleachtais smachta shóisialta. D’fhéadfadh cleachtais den chineál sin dochar ar leith a dhéanamh agus ba cheart iad a thoirmeasc toisc go dtagann siad salach ar luachanna an Aontais maidir le meas ar dhínit an duine, an tsaoirse, an daonlathas, an comhionannas, an smacht reachta agus cearta bunúsacha an Aontais, lena n‑áirítear an ceart chun neamh-idirdhealú, an ceart chun cosaint sonraí, an ceart chun príobháideachais agus cearta an linbh. (16)Maidir le córais intleachta saorga áirithe a chur ar an margadh, a chur i mbun seirbhíse nó iad a úsáid, ar córais iad atá beartaithe chun iompraíocht an duine a shaobhadh, i gcás inar dócha go ndéanfaí díobháil fhisiciúil nó shíceolaíoch, ba cheart na córais sin a thoirmeasc. Úsáideann na córais intleachta saorga sin comhpháirteanna fothairseachúla nach bhfuil le brath ag an duine aonair nó saothraíonn na córais sin leochaileachtaí leanaí agus daoine mar gheall ar a n‑aois nó a n‑éagumais fhisiciúil nó mheabhrach. Déanann siad amhlaidh d’fhonn iompar an duine a shaobhadh go hábhartha agus ar bhealach lena ndéantar díobháil don duine sin nó do dhuine eile nó gur dócha go ndéanfar díobháil. Ní fhéadfaí an aidhm a thoimhdiú má tá saobhadh iompar an duine mar thoradh ar thosca atá neamhspleách ar an gcóras intleachta saorga agus nach bhfuil smacht ag an soláthraí nó ag an úsáideoir orthu. Maidir le taighde chun críoch dlisteanach i ndáil leis na córais intleachta saorga sin, níor cheart é a phlúchadh leis an toirmeasc, mura bhfuil baint ag an taighde sin le húsáid an chórais intleachta saorga i gcaidreamh idir duine agus an meaisín lena gcuirtear daoine nádúrtha i mbaol agus má dhéantar an taighde sin i gcomhréir le caighdeáin eiticiúla aitheanta i ndáil leis an taighde eolaíoch. (17)D’fhéadfadh sé go mbeadh torthaí idirdhealaitheacha agus eisiamh grúpaí áirithe ann de thoradh scóráil shóisialta daoine nádúrtha le haghaidh cuspóir ginearálta ag údaráis phoiblí nó thar a gceann, rud a sholáthraítear le córais intleachta saorga áirithe. D’fhéadfadh sé go sárófaí leo an ceart chun dínite agus an ceart chun neamh-idirdhealú agus luachanna maidir le comhionannas agus an ceartas. Déanann na córais intleachta saorga sin meastóireacht agus rangú ar iontaofacht daoine nádúrtha bunaithe ar iompraíocht shóisialta na ndaoine sin i gcomhthéacsanna éagsúla nó bunaithe ar shaintréithe pearsanta nó saintréithe pearsantachta aitheanta nó tuartha. De thoradh an scóir shóisialta arna fháil ó na córais intleachta saorga sin, d’fhéadfadh sé go gcaithfí go neamhfhabhrach nó go díobhálach le daoine nádúrtha nó grúpaí iomlána daoine nádúrtha i gcomhthéacsanna sóisialta nach bhfuil aon bhaint acu leis an gcomhthéacs inar gineadh nó inar bailíodh na sonraí i dtosach báire nó d’fhéadfadh sé go gcaithfí leo go díobhálach ar bhealach atá gan bonn cirt nó díréireach le tromchúis a n‑iompraíochta sóisialta. Ba cheart, dá bhrí sin, toirmeasc a chur ar na córais intleachta saorga sin. (18)Maidir le húsáid córas intleachta saorga le haghaidh cian-sainaithint bhithmhéadrach ‘fíor-ama’ daoine nádúrtha i spásanna a bhfuil rochtain ag an bpobal orthu chun críoch fhorfheidhmiú an dlí, measfar í a bheith an-ionrach maidir le cearta agus saoirsí na ndaoine lena mbaineann, sa mhéid go bhfuil féidearthacht ann go ndéanfadh sé difear do shaol príobháideach cuid mhór den phobal, go nginfeadh sé mothúchán go bhfuiltear faoi fhaireachas leanúnach agus go ndéanfadh sé feidhmiú saoirse tionóla agus cearta bunúsacha eile a dhíspreagadh. Thairis sin, i bhfianaise neasacht an tionchair agus na ndeiseanna teoranta atá ann maidir le seiceálacha agus ceartuithe breise i ndáil le húsáid na gcóras sin a oibríonn i ‘bhfíor-am’, bíonn rioscaí níos mó ann i leith chearta agus shaoirsí na ndaoine a mbaineann na gníomhaíochtaí forfheidhmithe dlí leo. (19)Ba cheart, dá bhrí sin, toirmeasc a chur ar úsáid na gcóras sin chun críoch fhorfheidhmiú an dlí, ach amháin maidir le trí chás atá liostaithe go cuimsitheach agus sainithe go cúng, cásanna lena bhfuil dianghá le húsáid na gcóras sin chun freastal ar leas substaintiúil maidir leis an bpobal, ina mheastar gur mó a dtábhacht ná na rioscaí. Baineann na cásanna sin le cuardach daoine a d’fhéadfadh a bheith ina n‑íospartaigh coireachta, lena n‑áirítear leanaí ar iarraidh; bagairtí áirithe ar bheatha nó sábháilteacht fhisiciúil daoine nádúrtha nó ionsaí sceimhlitheoireachta; agus brath, logánú, sainaithint nó ionchúiseamh duine faoi dhrochamhras nó dhéantóirí na gcionta coiriúla dá dtagraítear i gCinneadh Réime 2002/584/CGB ón gComhairle más cionta cóiriúla iad atá inphionóis sa Bhallstát lena mbaineann le pianbhreith choimeádta nó le hordú coinneála ar feadh uastréimhse 3 bliana ar a laghad agus mar a dhéantar sainmhíniú orthu i ndlí an Bhallstáit sin. An tairseach sin maidir leis an bpianbhreith choimeádta nó ordú coinneála i gcomhréir leis an dlí náisiúnta, rannchuidíonn sé chun a áirithiú gur cheart an cion a bheith tromchúiseach go leor le bonn cirt a thabhairt le húsáid cianchóras sainaitheanta bithmhéadraí ‘fíor-ama’. Thairis sin, ar an 32 chion chóiriúla a liostaítear i gCinneadh Réime 2002/584/CGB ón gComhairle, is dócha, i gcleachtas, go mbeidh cuid acu níos ábhartha ná a chéile, ós rud é go mbeidh gá ar leibhéal éagsúla go hintuartha le hiontaoibh cian-sainaitheanta bithmhéadraí ‘fíor-ama’ agus go mbeadh sé comhréireach ar leibhéil éagsúla den chur chun cinn praiticiúil maidir le brath, logánú, sainaithint nó ionchúiseamh duine faoi dhrochamhras nó dhéantóirí na gcionta coiriúla éagsúla a liostaítear agus ag féachaint do na héagsúlachtaí dóchúla maidir le tromchúis, dóchúlacht agus leibhéal na díobhála nó na hiarmhairtí diúltacha a d’fhéadfadh a bheith ann. (20)Chun a áirithiú go n‑úsáidtear na córais sin ar bhealach freagrach comhréireach, tá sé tábhachtach freisin a shuí gur cheart eilimintí áirithe a chur san áireamh i ngach ceann de na trí chás a liostaítear go cuimsitheach agus a sainítear go cúng, go háirithe a mhéid a bhaineann le nádúr an cháis ba chúis leis an iarraidh agus iarmhairtí na húsáide i leith chearta agus shaoirsí na ndaoine uile lena mbaineann agus na coimircí agus coinníollacha dá bhforáiltear leis an úsáid. Thairis sin, maidir le húsáid córas intleachta saorga le haghaidh cianchórais sainaitheanta bithmhéadraí ‘fíor-ama’ i spásanna a bhfuil rochtain ag an bpobal orthu chun críoch fhorfheidhmiú an dlí, ba cheart í a bheith faoi réir teorainneacha iomchuí i dtaca le ham agus spás, ag féachaint go háirithe don fhianaise nó do na tásca maidir leis na bagairtí, na híospartaigh nó an déantóir. Ba cheart bunachar sonraí tagartha na ndaoine a bheith iomchuí lena úsáid i ngach ceann de na trí chás a luaitear thuas. (21)Maidir le gach úsáid de chianchóras sainaitheanta bithmhéadraí ‘fíor-ama’ i spásanna a bhfuil rochtain ag an bpobal orthu chun críoch fhorfheidhmiú an dlí, ba cheart di a bheith faoi réir údarú sonrach sainráite ag údarás breithiúnach nó ag údarás riaracháin neamhspleách Ballstáit. Ba cheart an t‑údarú sin a fháil i bprionsabal sula n‑úsáidfear an córas, ach amháin i gcásanna práinneacha a bhfuil bonn cirt leo, is é sin, cásanna ina bhfuil sé dodhéanta go héifeachtúil agus go hoibiachtúil údarú a fháil sula n‑úsáidfear an córas de thairbhe na húsáide sin. Sna cásanna práinneacha sin, ba cheart an úsáid a theorannú don íosmhéid a bhfuil géarghá leis agus í a bheith faoi réir na gcoimircí agus na gcoinníollacha iomchuí, de réir mar a chinntear leis an dlí náisiúnta agus a shonraítear i gcomhthéacs gach cás práinneach ar leith ag an údarás forfheidhmithe dlí féin. Ina theannta sin, ba cheart don údarás forfheidhmithe dlí féachaint le húdarú a fháil a luaithe is féidir sna cásanna sin, agus na cúiseanna nach rabhthas in ann é a iarraidh níos luaithe a thabhairt. (22)Thairis sin, is iomchuí a fhoráil, laistigh de chreat uileghabhálach an Rialacháin seo, nár cheart úsáid den sórt sin ar chríoch Bhallstáit i gcomhréir leis an Rialachán seo a bheith indéanta ach amháin i gcás inar chinn an Ballstát i dtrácht, agus sa mhéid gur chinn an Ballstát i dtrácht, foráil a dhéanamh go sainráite go bhféadfaí an úsáid sin a údarú ina rialacha mionsonraithe den dlí náisiúnta. Dá réir sin, beidh sé de shaoirse ag na Ballstáit faoin Rialachán seo gan foráil a dhéanamh in aon chor maidir le féidearthacht den sórt sin nó gan foráil a dhéanamh maidir le féidearthacht den sórt sin ach amháin i leith cuid de na cuspóirí a bhfuil sé de chumas acu bonn cirt a thabhairt le húsáid údaraithe a shainaithnítear sa Rialachán seo. (23)Is gá sonraí bithmhéadracha a phróiseáil chun córas intleachta saorga a úsáid le haghaidh cian-sainaithint bhithmhéadrach ‘fíor-ama’ daoine nádúrtha i spásanna a bhfuil rochtain ag an bpobal orthu chun críoch fhorfheidhmiú an dlí. Na rialacha sa Rialachán seo maidir le toirmeasc a chur ar an úsáid sin, faoi réir eisceachtaí áirithe, atá bunaithe ar Airteagal 16 CFAE, ba cheart feidhm a bheith acu mar lex specialis i leith na rialacha atá in Airteagal 10 de Threoir (AE) 2016/680 maidir le próiseáil sonraí bithmhéadracha, agus dá bhrí sin an úsáid sin agus an phróiseáil sonraí bithmhéadracha lena mbaineann a rialáil go cuimsitheach. Dá bhrí sin, ba cheart an úsáid agus an phróiseáil sin gan bheith ach indéanta a mhéid atá siad comhoiriúnach leis an gcreat a leagtar amach leis an Rialachán seo, gan féidearthacht a bheith ann, lasmuigh den chreat sin, do na húdaráis inniúla, agus iad ag gníomhú chun críoch fhorfheidhmiú an dlí, na córais sin a úsáid agus na sonraí sin lena mbaineann a phróiseáil ar na forais a liostaítear in Airteagal 10 de Threoir (AE) 2016/680. Sa chomhthéacs seo, níl an Rialachán seo beartaithe a bheith ina bhunús dlí leis an bpróiseáil sonraí pearsanta faoi Airteagal 8 de Threoir 2016/680. Maidir le húsáid cianchórais sainaitheanta bithmhéadraí ‘fíor-ama’ i spásanna a bhfuil rochtain ag an bpobal orthu chun críoch eile cé is moite d’fhorfheidhmiú an dlí, lena n‑áirítear úsáid ag údaráis inniúla, níor cheart í a chumhdach, áfach, leis an gcreat sonrach maidir leis an úsáid sin chun críoch fhorfheidhmiú an dlí a shocraítear leis an Rialachán seo. An úsáid sin chun críoch eile cé is moite d’fhorfheidhmiú an dlí, níor cheart, dá bhrí sin, í a bheith faoi réir an cheanglais údaraithe faoin Rialachán seo ná na rialacha mionsonraithe is infheidhme sa dlí náisiúnta lena dtabharfaí éifeacht dó. (24)Maidir le próiseáil sonraí bithmhéadracha agus sonraí pearsanta eile a bhaineann le húsáid córas intleachta saorga le haghaidh sainaithint bhithmhéadrach, ach amháin i ndáil le húsáid cianchóras sainaitheanta bithmhéadraí ‘fíor-ama’ i spásanna a bhfuil rochtain ag an bpobal orthu chun críoch fhorfheidhmiú an dlí mar a rialaítear leis an Rialachán seo, lena n‑áirítear cásanna ina n‑úsáideann údaráis inniúla na córais sin i spásanna a bhfuil rochtain ag an bpobal orthu chun críoch eile cé is moite d’fhorfheidhmiú an dlí, ba cheart an phróiseáil sin leanúint de bheith i gcomhréir leis na ceanglais atá mar thoradh ar Airteagal 9(1) de Rialachán (AE) 2016/679, Airteagal 10(1) de Rialachán (AE) 2018/1725 agus Airteagal 10 de Threoir (AE) 2016/680, de réir mar is infheidhme. (25)I gcomhréir le hAirteagal 6a de Phrótacal Uimh. 21 maidir le seasamh na Ríochta Aontaithe agus na hÉireann i dtaca leis an limistéar saoirse, slándála agus ceartais, atá i gceangal leis an gConradh ar an Aontas Eorpach agus leis an gConradh ar Fheidhmiú an Aontais Eorpaigh, na rialacha a leagtar amach in Airteagal 5(1), pointe (d), (2) agus (3) den Rialachán seo arna ghlacadh ar bhonn Airteagal 16 de CFAE a bhaineann le sonraí pearsanta a bheith á bpróiseáil ag na Ballstáit agus gníomhaíochtaí á gcur i gcrích acu a thagann faoi raon feidhme Chaibidil 4 nó Chaibidil 5 de Theideal V de Chuid a Trí de CFAE, níl siad ina gceangal ar Éirinn nuair nach mbeidh na rialacha ina gceangal uirthi lena rialaítear cineálacha an chomhair bhreithiúnaigh in ábhair choiriúla nó cineálacha an chomhair phóilíneachta a cheanglaíonn na forálacha a leagtar síos ar bhonn Airteagal 16 a chomhlíonadh. (26)I gcomhréir le hAirteagal 2 agus 2a de Phrótacal 22 maidir le seasamh na Danmhairge, atá i gceangal leis an gConradh ar an Aontas Eorpach agus leis an gConradh ar Fheidhmiú an Aontais Eorpaigh, na rialacha a leagtar síos in Airteagal 5(1), pointe (d), (2) agus (3) den Rialachán seo a glacadh ar bhonn Airteagal 16 de CFAE a bhaineann le sonraí pearsanta a bheith á bpróiseáil ag na Ballstáit agus gníomhaíochtaí á gcur i gcrích acu a thagann faoi raon feidhme Chaibidil 4 nó Chaibidil 5 de Theideal V de Chuid a Trí de CFAE, níl siad ina gceangal ar an Danmhairg. (27)Níor cheart córais intleachta saorga ardriosca a chur ar mhargadh an Aontais nó a chur i mbun seirbhíse ach amháin má chomhlíonann siad ceanglais shainordaitheacha áirithe. Leis na ceanglais sin, ba cheart a áirithiú, maidir le córais intleachta saorga ardriosca atá ar fáil san Aontas nó a úsáidtear a n‑aschur san Aontas ar shlite eile, nach mbeadh rioscaí do-ghlactha ag baint leo do leasanna tábhachtacha poiblí an Aontais mar atá aitheanta agus faoi chosaint ag dlí an Aontais. Ba cheart líon na gcóras intleachta saorga a shainaithnítear mar chórais ardriosca a theorannú dóibh siúd a bhfuil tionchar suntasach díobhálach acu ar an tsláinte, an tsábháilteacht agus cearta bunúsacha na ndaoine san Aontas agus leis an teorannú sin laghdaítear aon srian a d’fhéadfadh a bheith ann maidir le trádáil idirnáisiúnta, más ann dó. (28)D’fhéadfadh sé go mbeadh torthaí neamhfhabhracha ag córais intleachta saorga ar shláinte agus sábháilteacht daoine, go háirithe i gcás ina n‑oibríonn na córais sin mar chomhpháirteanna táirgí. I gcomhréir le cuspóirí reachtaíocht chomhchuibhithe an Aontais, chun saorghluaiseacht táirgí sa mhargadh inmheánach a éascú agus chun a áirithiú nach gcuirfear ach táirgí atá sábháilte agus comhlíontach ar bhealach eile ar an margadh, tá sé tábhachtach go ndéanfar na rioscaí sábháilteachta a sheachaint nó a mhaolú go hiomchuí, ar rioscaí iad a d’fhéadfadh a bheith ann mar gheall ar tháirge ina iomláine de thoradh a chomhpháirteanna digiteacha, lena n‑áirítear córais intleachta saorga. Cuir i gcás, róbait uathrialaitheacha a bhfuil a n‑uathriail ag dul i méid de réir a chéile, cé acu a bhfuil siad i gcomhthéacs monaraíochta nó cúnaimh phearsanta agus cúraim, ba cheart iad a bheith in ann oibriú agus a bhfeidhmeanna a dhéanamh go sábháilte i dtimpeallachtaí casta. Ar an gcuma chéanna, san earnáil sláinte, áit a bhfuil go leor i ngeall léi maidir le beatha agus sláinte, ba cheart córais diagnóisice agus córais a thacaíonn cinntí daonna, ar córais iad atá ag éirí níos sofaisticiúla, a bheith iontaofa agus cruinn. Tá ábharthacht ar leith ag baint le fairsinge tionchar díobhálach an chórais intleachta saorga ar na cearta bunúsacha atá faoi chosaint ag an gCairt, go háirithe agus córas intleachta saorga á aicmiú mar chóras ardriosca. Áirítear ar na cearta sin an ceart chun dínite daonna, an ceart maidir le meas ar an saol príobháideach agus ar shaol an teaghlaigh, an ceart ar chosaint sonraí pearsanta, an ceart chun tuairimí a nochtadh agus faisnéis a fháil, an ceart chun saoirse comhthionóil agus comhlachais, an ceart chun neamh-idirdhealú, cearta cosanta tomhaltóirí, cearta oibrithe, cearta daoine faoi mhíchumas, an ceart chun leighis éifeachtaigh agus chun trialach córa, an ceart chun toimhde na neamhchiontachta agus ceart na cosanta, an ceart chun dea-riaracháin. I dteanna na gceart sin, tá sé tábhachtach a chur i dtábhacht go bhfuil cearta sonracha ag leanaí mar a chumhdaítear in Airteagal 24 den Chairt um Chearta Bunúsacha an Aontais agus i gCoinbhinsiún na Náisiún Aontaithe um Chearta an Linbh (a léirmhíníodh tuilleadh i mBarúil Ghinearálta Uimh. 25 ó UNCRC a mhéid a bhaineann leis an timpeallacht dhigiteach), ós rud é go gceanglaítear leis an dá cheann breithniú ar leochaileachtaí na leanaí agus an chosaint agus an cúram is gá a sholáthar ar mhaithe lena ndea-bhail. An ceart chun ardleibhéil cosanta don chomhshaol a chumhdaítear sa Chairt agus a chuirtear chun feidhme i mbeartais an Aontais, ba cheart é a chur san áireamh freisin agus measúnú á dhéanamh ar dhéine na díobhála ar féidir córas intleachta saorga a dhéanamh, lena n‑áirítear i ndáil le sláinte agus sábháilteacht daoine. (29)Maidir le córais intleachta saorga ardriosca is comhpháirteanna sábháilteachta táirgí nó córas iad, nó is táirgí nó córais iad féin, a thagann faoi raon feidhme Rialachán (CE) Uimh. 300/2008 ó Pharlaimint na hEorpa agus ón gComhairle, Rialachán (AE) Uimh. 167/2013 ó Pharlaimint na hEorpa agus ón gComhairle, Rialachán (AE) Uimh. 168/2013 ó Pharlaimint na hEorpa agus ón gComhairle, Treoir 2014/90/AE ó Pharlaimint na hEorpa agus ón gComhairle, Treoir (AE) 2016/797 ó Pharlaimint na hEorpa agus ón gComhairle, Rialachán (AE) 2018/858 ó Pharlaimint na hEorpa agus ón gComhairle, Rialachán (AE) 2018/1139 ó Pharlaimint na hEorpa agus ón gComhairle, agus Rialachán (AE) 2019/2144 ó Pharlaimint na hEorpa agus ón gComhairle, is iomchuí na gníomhartha sin a leasú chun a áirithiú, ar bhonn sainiúlachtaí teicniúla agus rialála gach earnála, agus gan cur isteach ar shásraí rialachais, measúnaithe comhréireachta agus forfheidhmithe atá ann cheana agus na húdaráis arna mbunú iontu, go gcuirfidh an Coimisiún san áireamh na ceanglais shainordaitheacha le haghaidh córais intleachta saorga ardriosca a leagtar síos sa Rialachán seo agus aon ghníomh ábhartha tarmligthe nó cur chun feidhme á ghlacadh aige amach anseo ar bhonn na ngníomhartha sin. (30)Maidir le córais intleachta saorga ardriosca is comhpháirteanna sábháilteachta táirgí nó córas iad, nó is táirgí nó córais iad féin, a thagann faoi raon feidhme reachtaíocht chomhchuibhithe áirithe an Aontais, is iomchuí iad a aicmiú mar chórais ardriosca faoin Rialachán seo má chuirtear an nós imeachta um measúnú comhréireachta i bhfeidhm ar an táirge i gceist le comhlacht tríú páirtí um measúnú comhréireachta de bhun na reachtaíochta comhchuibhithe ábhartha sin de chuid an Aontais. Go sonrach, is éard atá i gceist leis na táirgí sin innealra, bréagáin, ardaitheoirí, trealamh agus córais chosanta atá ceaptha chun úsáid in atmaisféir a d’fhéadfadh a bheith pléascach, i dtrealamh raidió, i mbrú-threalamh, i dtrealamh le haghaidh árthaí áineas, i suiteálacha cábla-bhealaigh, i bhfearais a dhónn breoslaí gásacha, i bhfeistí leighis agus i bhfeistí leighis diagnóiseacha in vitro.

(31)Maidir le haicmiú córas intleachta saorga mar chóras ardriosca de bhun an Rialacháin seo, níor cheart go gciallódh sin go measfar an táirge a bhfuil an córas intleachta saorga ann mar chomhpháirt sábháilteachta, nó an córas intleachta saorga féin mar tháirge, a bheith ‘ardriosca’ faoi na critéir a bhunaítear sa reachtaíocht chomhchuibhithe ábhartha de chuid an Aontais a bhfuil feidhm aici ar an táirge. Is amhlaidh atá go háirithe i gcás Rialachán (AE) Uimh. 2017/745 ó Pharlaimint na hEorpa agus ón gComhairle agus Rialachán (AE) 2017/746 ó Pharlaimint na hEorpa agus ón gComhairle, ina soláthraítear measúnú comhréireachta tríú páirtí le haghaidh táirgí meánriosca agus ardriosca. (32)A mhéid a bhaineann le córais intleachta saorga neamhspleácha, is é sin córais intleachta saorga ardriosca cé is moite de na córais is comhpháirteanna sábháilteachta iad, nó is táirgí iad féin, is iomchuí iad a aicmiú mar chórais ardriosca más rud é, i bhfianaise na críche atá beartaithe dóibh, go bhfuil ardriosca díobhála ag baint leo do shláinte, sábháilteacht nó cearta bunúsacha daoine, agus ag cur san áireamh déine na díobhála féideartha agus an dóchúlacht go dtarlódh an díobháil agus más rud é go n‑úsáidtear iad i roinnt limistéir réamhshainithe shonracha a shonraítear sa Rialachán. Tá sainaithint na gcóras sin bunaithe ar an modheolaíocht chéanna agus na critéir chéanna atá beartaithe freisin maidir le haon